text:
Býráðsfundur 3. apríl 2008
1.
J. nr. 132 – 07/00717
Skipan av skúlaverkinum í sambandi við møguligan forskúla á Glyvrum.
Møgulig flytan av fjølbrekaðu næmingunum sum nú ganga í Ser 1 í Søldarfirði út í Glyvra skúla og av brekaðu næmingunum sum nú ganga í Ser 3 í Søldarfirði út í Runavíkar skúla.
-Mentanarnevndin hevur á fundi 13/03-2008 samtykt at næmingarnir við serligum tørvi eisini flyta úr skúlanum í Søldarfirði tá skúlanæmingarnir annars flyta úr Søldarfirði nú í summar.
Á skúlanum á Glyvrum mugu ávísar umbyggingar gerast í hesum sambandi, og skal serstakt tilmæli gerast av umsitingini hesum viðvíkjandi.
Tað verður heimilað skúlaleiðsluni at nýta høli í Runavík/Glyvrum til endamálið.
-Býráðið hevur á fundi 03/04-2008 samtykt at taka undir við Mentanarnevndini.
2.
J. nr. 132 – 07/00630
Uppskot um at skipa forskúlatilboð og frítíðaransing til børn undir skúlaaldur.
Ummæli frá Sosialu Deild:
Sos. deild metir at Søldarfjarðar skúli kann verða ein góður karmur um frítíðarskúla til uml. 80 børn. Forskúlafl. verður uml. 38 børn og 1. fl. 38 børn og 2. fl. 42 børn. Spurningurin er hvussu nógv børn í 2. flokki hava tørv á tilboðnum Frítíðarskúlatilboði. Um tað bert eru nøkur fá, ið hava tørv, kunnu tey rúmast í skúlanum, men er tað nógv, er ivasamt um hølini rúma hesum, tí tey ikki eru bygd til endamálið.
-Sosiala nevnd hevur á fundi 25/03-2008 tikið undir við at seta á stovn forskúlatilboð og at økja um frítíðaransingina til forskúlabørn í samband at frítíðaransingin flytir í Søldarfjarðar skúla. Mælt verður til at bíða við støðutakan um tilboð til 2. flokk, til tilboðið um forskúlaflokk og 1. flokk er komið væl uppá pláss.
-Mentanarnevndin hevur á fundi 13/03-2008 mælt til at skipa forskúlatilboði í Glyvra skúla frá skúlaárinum, sum byrjar í aug. 2008.
Hetta viðførur, at ein árgangur verður tikin úr ansingarskipanini.
Ætlanin er at hava fríðtíðarskúla fyri 1. og 2. flokk í skúlanum í Søldarfirði, og verður somuleiðis mælt til at forskúlin fær fríðtíðar-skúla tilboð í Søldarfirði.
-Býráðið hevur á fundi 03/04-2008 samtykt at taka undir við Sosialu nevnd og Mentanarnevndini.
3.
J. nr. 502 – 07/00338
Býarplansbroytingin á matr. nr. 257a á Skála hevur ligið frammi til broytingar og mótmæli ásettu tíðina, sum er sett til 19. feb. 2008 og onki broytingaruppskot ella mótmæli er komi til uppskoti.
TD mælir til at endaliga góðkenna uppskot og senda tað til Løgmálaráðið til góðkenningar.
-Byggi- og býarskipanarnevndin hevur á fundi 26/03-2008 tikið undir við tilráðingini frá Tekn. deild.
-Býráðið hevur á fundi 03/04-2008 samtykt at taka undir við Byggi- og býarskipanarnevndini.
4.
J. nr. 580 – 08/00142
Bygdamarkið millum Saltangará og Glyvrar.
Tað vísir seg at vera trupult at skilja millum hvar markið er millum Glyvrar og Saltangará, Hjálagda tekning vísur hvar markið sigst vera.
Ummæli frá Teknisku Deild:
Í niðari partinum er ongin ivi, her gongur markið eftir gamla útgarðinum millum bøin á Glyvrum og hagan, og er trøðin hjá Petur Hans Jacob innløgd av Glyvrahaga upp at bønum.
Mælt verður til at markið millum Glyvrar og Saltangará, oman fyri Leitisveg, skal ganga eftir markinum millum trøðna hjá Tummas í Holusteini og trøðna hjá Alfred Jógvanson, hóast trøðin hjá Mourits Niclasen verður býtt sundur. Nýggja markið er víst við brotnari striku.
Vísandi til markið millum Runavík og Saltangará so Tað hevur eisini tikið seg upp, at Kaj Hansen, skrivar seg til Runavík, meðan Eldrafelagið Nón, skrivar seg til Saltangará.
Tað er soleiðis vorið, at hesi bæði grundstykkini liggja á markinum millum 2 markatals bygdir, Glyvrar og Toftir, og hava grundstykkini 2 matrikul nr., eitt frá hvørjari av markatalsbygdunum.
Bæði stykkini hava atkomu frá Torvgøtu, sum liggur í marktalsbygdini Glyvrar, við øðrum orðum Saltangará.
Heitt verður á Byggi- og býarskipanarnevndina um at skera í gjøgnum í hesum spurningi.
-Byggi- og býarskipanarnevndin hevur á fundi 26/03-2008 tikið undir við tilráðingini frá Tekn. deild um mark millum Saltangará og Glyvrar, men samtykti ikki at gera broytingar í samband við mark millum Runavík og Saltangará.
-Býráðið hevur á fundi 03/04-2008 samtykt at taka undir við Byggi- og býarskipanarnevndini.
5.
J. nr. 202 - 08/00130
9/03-08 kl. 14.00 blivu tilboðini uppá víðkan av Kirkjugarðinum á Glyvrum latin upp, og eru tey hesi:
Brøður Magnussen, Sp/f JHR Entreprenørar, Sp/f RTS Contractors og Ronny L. Olsen
-Byggi- og býarskipanarnevndin hevur á fundi 26/03-2008 mælt til at taka av lægsta tilboðnum.
-Býráðið hevur á fundi 03/04-2008 samtykt at taka undir við Byggi- og býarskipanarnevndini.
6.
J. nr. 502 – 07/00345
Býarplansbroytingin á matr. nr. 74 í Elduvík hevur ligið frammi til broytingar og mótmæli ásettu tíðina sum er sett til 19. feb. 2008 og onki broytingaruppskot ella mótmæli er komið til uppskotið.
Tekn. deild mælir til at endaliga góðkenna uppskotið og senda tað til Løgmálaráðið til góðkenningar.
-Byggi- og býarskipanarnevndin hevur á fundi 26/03-2008 tikið undir við tilráðingini frá Tekn. deild.
-Býráðið hevur á fundi 03/04-2008 samtykt at taka undir við Byggi- og býarskipanarnevndini.


c: text/html

text:
Í Toronto Kanada eru gudloysingar um at flippa út, tí niðanfyri standandi lýsingin var at lesa á einum buss stopstaði:
"Dear Jesus, My mom and dad do drugs at home and it scares me. Will you help them stop? Thank you for hearing my prayer.“Don’t worry about anything; instead, pray about everything. Tell God what you need, and thank him for all he has done. If you do this you will experience God’s peace, which is far more wonderful than the human mind can understand.”"
Ateistar pástanda at lýsingin ávirkar neyðstødd børn, um ikki at søkja sær nøktandi hjálp frá løgreglu, socialmyndleikum og aðrastaðni.
http://www.patheos.com/blogs/friendlyatheist/2012/04/05/christian-bus-ad-advises-child-with-druggie-parents-to-pray-not-call-for-help/
Sum ikki einaferð, so er gudleysi hugburðin bæði villeiðindi, fram av leypandi og tekur slett ikki hædd fyri veruleikanum.
Sjálvsagt eru bíbliu-kristin ikki av tí áskoðan, at vit ikki eiga at involvera myndugleikarnar tá vandi er fyri tildømis illgerðum og skemdargerðum, ella tá støðan hjá børnum er hættislig heima; slíkur hugburður er hvørki bíbilskur ella vanligur.
Tað sum hesir gudloysingar ikki taka hædd fyri er, at lýsingin slett ikki er ein roynd at fráráða børnum um at leita sær hjálp frá myndugleikunum.
Orðini 'don't worry about anything' stava frá orðum Jesusar í Markus Evangeliinum 6, har Jesus áleggur Jairus í hansara vónleysu støðu um ikki at óttast men trúgva á Gud.
Veruleikin er at mong av hesum børnum eru í einari hættisligari og vónleysari støðu, har í so at siga eingin vil ella megnar at grípa inn.
Gudloysingar tykjast ikki at taka hædd fyri, at myndugleikar í mongum, kanska flestu førum, longu eru væl vitandi um hættisligu støðuna sum, tildømis í Onglandi har hundra túsundavís av børnum strevast í hesum ræðuleikunum dagliga; í Kanada ivaleyst tað sama. Støðan er so mikið hættislig, at myndugleikarnir hvørki hava pening, fólk, myndleika, tíð ella orku til at gera tað stóra. Tí verður eisini heitt á vanliga bretan um hjálpa myndugleikum fíggjarliga.
Hvat gera so hesir myndugleikarnir við trupuleikan? Einki!
Hvat gera gudloysingar við trupuleikan? Mær vitandi einki!
Men eg kann so tryggja hesum gudloysingum, at kristin aktivt og áhaldandi, fríðvilliga og við egnum peningi gera hópin av arbeiði fyri at lætta um og hjálpa hesum ungu og teirra hart raktu familjum.
Eg havi búð ikki minni enn 9 ár í Onglandi, har eg eisini havi antin samstarva við, ella vitja felagskap eftir felagskap, átak eftir átak, trúboðara eftir trúboðara, sum ikki bara eggja hesum hart raktu at biðja, men eisini gera alt sum kann gerast fyri broyta uppá teirra umstøður.
Hví? Tí hesi kristnu eru, eins og øll onnur væl vitandi um, at mynduleikarnir slett ikki megna at grípa inn í hesar umstøðurnar, ditto í Kanada. Í Onglandi har Kristindómur oftani er undir ágangi bæði lógarmessiga og í miðlunum, hava myndugleikarnir seinastu árini samstarvast við kirkjur og samkomur sum eina nærum seinastu loysn fyri at røkka út. Tann uppliving sum familja okkara hevði í býnum Halesowen í Westmidlands, var at tey lokalu kristnu samskipaðu yvir hundra áhaldandi social átøk, og tá var talan bara um býin Halesowen. Minnist meg rætt lá árliga peningaliga virði í hesum verkið (sum fevndi um West Midlands), upp ímóti 50 milliónum krónum.
Neyvan hevði nakar muta í móti um sagt var, at um eingi kristin vóru í West Midlands, so hevði West Midlands ligi í rennisteininum.
Hmm, tað eru annars nógvir ateistar í West Midlands.
Tey 6 árini vit livdu í Birmingham, komu vit at kenna eina trúboðarafamilju, sum fríðvilliga og í fríðtíð sínari tóku sær av umleið 20 hart raktum familjum og einstaklingum.
Fylgdu hesi kristnu orðunum sum Jesus álegði Jairus á sinnið: 'óttast ikki trúgv bert'?
Absolut!
Skal hetta skiljast sum (gudloysingurin vil verða við) at kristin bara sita passiv meðan nútíðarrákið sindrar familju og samfelag?
Absolut nei!
Niðurstøða
At gudloysingar síðani skulu koma grenja um eina lýsing á einum bussi, eina lýsing sum eggjar børnum og ungum at biðja til Gud og ikki einki óttast, er heldur ótespuligt, ella reint sagt, so er hetta bara enn eitt dømi uppá gudleyst hyklarí.
- Jú kristin, sum taka orð Jesuar í álvara, óttast einki, men líta á Gud.
- Hetta er ikki einsbetýðandi við at kristin eru passiv í samband við myndugleikarnar ella persónligari ábyrgd, heldur eru kristin vælvitandi um at myndugleikarnir ikki megna at nøkta sociala tørvin.
- Tí situr kristna samfelagið ikki á sínari reyv og grenjar um aðrar bólkar í onga samkenslu vísa og einki gera; ístaðin hava hesi tað sum eitt hjartamál at røkka út og tey røkka út.
Eg hevði gjarna vilja sæð gudleysar forsprákarir so sum Sam Harris og Richard Dawkins skorið eitt sindur niður uppá teirra grenj og álop á religión og nýtt bara helvtina av teirra orku til umtala hættisligu viðurskiftini í okkara samfelagið, men tað passar kanska ikki inn í teirra eirindaleysu og nátturulistisku hugleiðingar av lívið og tilveru. Hvat nytta orð, tá ein einki sjálvur virkar.
Gudloysi tykist lata tey neyðstøddu eftir í rennidýkinum, samstundis sum rákið avlívar stóran riðil at teimum sum kundu verið við til byggja land (hesi hvørs virði er mær fortalt, ikki er størri enn eitt hønu egg). Stutt sagt Gudloysi er kósin í rennisteinin.
------------------------------------------------------------------------------------------------------------------------
Tað vóru nakrir ateistar sum høvdu ilt av omanfyri standandi greinini.
Onkur rættaði meg í at talan var um Sam Harris, ikki Mike Harris (tað er so rætta).
Mær er seinni fortalt, at nógvir ateistar lána pengar til neyðstaddar familjur og møgulig átøk at hjálpa hesum í fáttækra londum og at Richard Dawkins hevur ein hjálpargrunn.
Men tað er bara at gleðast um.

robotstxt: allowed

filter: keep


text:
Hallur av Rana
25.10.2014 - 03:05
Tíðindi > Samfelag & Politikkur > Landsstovnar
Veruligt rok hevur staðist síðsti dagarnar um eini hús á Íslandsvegnum, ið vóru ætla sálarsjúkum at flyta inn í.
Tað, ið kanska veruliga festi eld í fjúsið, var tá Kringvarpið kundi boða frá at ein undirskriftainnsavnan var gjørd í grannalagnum, ið staðfesti at grannarnir ikki vildi hava sálarsjúk sum granna. Hetta skuldi sostatt havt við sær, at Bústaðir trekti seg frá avtaluni við Almannaverkið.
Seinni vísti tað seg, at hetta var als ikki satt, undirskriftainnsavnanin var ikki til. Men ov seint var, grannalagið hevði longu fingið eitt ringt orð á seg.
Í kvøld tekur eini grannin, Høgni Djurhuus, til orðanna um leiklutin hjá miðlunum í hesum málið. Hetta ger hann í lesarabrævið í kvøld.
Hann byrjar lesarabrævið við:
- Av tí at eg í farnu viku varð lagdur undir at gera mannamun á fólki, loyvi eg mær við hesum at gera nakrar viðmerkingar til málið um íbúðir til fólk við sálarligum sjúkum og veikleikum.
Síðani vísur hann á, at grannalagið við Íslandsvegnum, hevur altíð verið eitt tolsamt grannalag.
- Lívið á Íslandsvegi hevur verið eitt lív í tolsemi (30 ár) millum grannar og onnur. Vit eru øll von at síggja og liva saman við fólki við serligum avbjóðingum, sum tað nú eitur. Her er Blindastovnur, Deyvahúsið, MBF,Sambýli fyri fólki við serligum avbjóðingum og nógv onnur, sum hava livað og starvast her, uttan at tað hevur elvt til trupulleikar ella aðrar illstøður, so fyri tað hevði tað væl borið til, at ung fólk við sálarligum sjúkum og veikleikum húsaðust á Íslandsvegi 22, skrivar Høgni Djurhuus í lesarabrævinum.
Síðani finst hann at leiklutinum hjá Útvarpinum og øðrum fjølmiðlum, ið hann metir hevur øst fólk upp.
- Tað sum forargar meg mest er handfaringin av málinum í Útvarpinum og øðrum fjølmiðlum. Tíðindini verða borðin fram uttan, at man tryggjar sær at síggja brævið har grannar á Íslandvegi mótmæla at húsini verða nýtt til innivist hjá fólki við sjúku. Hetta er hampuliga grov ákæra móti okkum, sum búgva við Íslandsvegin, og tí eigur hetta at verða skjalprógvað, áðrenn tað verður borðið fram.
Høgni endar lesarabrævið við heldur speiskliga at spyrja um hvat mál fjølmiðlarnir ætla at øsa fólk við í næsti viku og leggur aftrat:
- Men eftir stendur at nógv fara at minnast okkum, sum búgva við Íslandsvegin, sum tey íð ikki vildu hava fólk við sálarligum sjúkum og trupulleikum sum grannar.
Tað ber til at lesa alla greinina inni á lesarin.fo ella við at trýsta á her.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Flaggdagshaldið 2018
24.04.2018
Flaggdagshald verður uttan fyri Miðhøllina í skúlanum í Frammibø flaggdagin 25. apríl kl. 14.00.
Magni Laksáfoss, tingmaður, heldur flaggdagsrøðuna, og Vestmanna Hornorkestur luttekur.
Beint aftan á sjálvt flaggdagshaldið verður eins og undanfarin ár skipað fyri renning. Sí renniteinarnar niðanfyri.
Vestmanna Kommuna bjóðar rennarunum vatn og frukt aftan á renningina.
10. flokkur tiltak í ítróttarhøllini
Tá ið flaggdagshaldið er liðugt, skipar 10. flokkur í Vestmanna skúla, fyri tiltøkum í ítróttarhøllini í Vestmanna til frama fyri námsferð.
Skipað verður fyri tombola og eydnuhjóli við nógvum góðum lutum, fyri bæði stór og smá.
Kaffi og køka verður til keyps.
Renniteinarnir
Tveir teinar eru at velja ímillum. Á longra teininum, sum er 5,8 km, verður runnið/gingið frá Miðhøllini, inn eftir Ovara Vegi, inn á Fjørð, út eftir Niðara Vegi, Bakkavegi, niðan ígjøgnum Gerðisbrekku, út á Stíggj og inn eftir Gerðisvegi og Toftavegi. Málið er við frammanfyri Miðhøllina.
Styttri teinurin, sum er uml. 3,2 km, er frá skúlanum, inn eftir Ovara Vegi, inn á Fjørð, út eftir Niðara Vegi, niðan ígjøgnum Heygabrekku, og niðan til málið.
Til ber at síggja teinarnar við at trýsta á myndina niðanfyri, so hon gerst størri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ein meiriluti í Løgtinginum – Sambandsflokkurin, Fólkaflokkurin, Javnaðarflokkurin og Miðflokkurin – hevur felt lógaruppskotið hjá Tjóðveldi og Framsókn um, at Føroyar skulu reka sjálvstøðugan uttanríkispolitikk.
Lógaruppskotið segði, at tann sonevnda uttanríkispolitiska heimildarlógin (Kongeriget Danmark for så vidt angår Færøerne) skal setast úr gildi. Og ásetti, at føroyingar sjálvir taka fult ræði á øllum uttanríkis-, trygdar- og verjumálum.
Uppskotið varð lagt fram 21. oktober í fjør, men hóast tað hevur verið í uttanlandsnevndini hjá Løgtinginum í eitt hálvt ár, varð endin, at fýra flokkar valdu at fella uppskotið.
Álitið hjá uttanlandsnevndini var hetta:
Álit í løgtingsmáli nr. 24/2014: Uppskot til lóg um broyting í lóg um mál og málsøki føroyskra
myndugleika at yvirtaka (at taka fult ræði á uttanríkis-, trygdar- og verjumálum)
Tjóðveldi og Framsókn hava lagt málið fram tann 21. oktober 2014, og eftir 1. viðgerð tann 18.november 2014 er tað beint Uttanlandsnevndini.
Nevndin hevur viðgjørt málið á fundum tann 2. desember 2014 og 17. og 24. februar og 6. mars og 10. apríl 2015.
Undir viðgerðini hevur nevndin havt fund við Kaj Leo Holm Johannesen, løgmann.
Undir viðgerðini hevur nevndin býtt seg í ein meiriluta og ein minniluta.
Meirilutin (Jákup Mikkelsen, Bárður Nielsen, Helgi Abrahamsen, Bill Justinussen og Aksel V.Johannesen) vísir á, at ætlanir eru ikki um at yvirtaka hetta økið í hesum samgonguskeiðnum, og málið er tískil ikki búgvið til at samtykkjast.
Meirilutin tekur ikki undir við uppskotinum og mælir Løgtinginum til at fella uppskotið.
Minnilutin (Høgni Hoydal og Poul Michelsen) tekur undir við málinum og mælir Løgtinginum til at samtykkja uppskotið við hesum viðmerkingum:
Í øllum teimum málum, ið hava týdning fyri føroysku tjóðina í heiminum, er rætturin at reka egnan uttanríkispolitikk avgerandi. At gera avtalur við onnur lond, at taka lut í altjóða felagsskapum, at taka altjóða ábyrgd og at umboða okkum sjálvi, hevur týdning á øllum økjum – fyri vinnu, handil,
tilfeingi, útbúgving, mentan, almannamál, heilsumál, skatt, ítrótt, tænastur, orku, umhvørvi og fyri einstaklingar.
At vit ikki hava tikið okkum rættin at umboða okkum sjálvi, men hava latið okkum í eina spennitroyggju og latið eitt annað land, ið hevur heilt onnur áhugamál enn vit, seta treytirnar, er høvuðsforðingin fyri at røkka teimum málum, ið politiska skipanin í Føroyum annars sigur seg vilja
fremja.
Henda sannroynd er staðfest ferð eftir ferð – og tað hevur ógvusligar avleiðingar fyri føroyska samfelagið. Bert tey feskastu dømini um, at Danmark boykottar Føroyar í silda- og makrelmálinum, og at Danmark rekur uttanríkispolitikk, sum gongur beint ímóti føroyskum áhugamálum, eru prógv
um hetta.
Vit skulu gera okkum greitt, at Danmark er partur av ES og kemur tí í allari framtíð at røkja síni uttanríkispolitiskt áhugamál út frá hesum veruleika.
Vit eiga eisini at gera okkum greitt, at Føroyar neyvan nakrantíð koma at verða partur av ES. Ei natúrlig avleiðing av hesum verður, at føroyingar sjálvir røkja síni uttanríkispolitisku mál í framtíðini – einki annað alternativ er.
At vit í á so mongum øðrum økjum ikki kunnu umboða okkum sjálvi undir egnum merki úti í heimi, merkja bæði vinna, ítróttafólk, mentanarfólk og einstaklingar sviðan av dagliga.
Hartil hevur løgmaður júst lagt fram eina uttanríkispolitiska frágreiðing til aðalorðaskiftis. Har verður m.a. staðfest, at bert føroyskir myndugleikar kunnu røkja føroysk áhugamál í heiminum. Og har verður staðfest, at uttanríkispolitiska heimildarlógin frá 2005 er ein stór forðing fyri luttøku
Føroya í altjóða felagsskapum, sum hava týdning fyri tjóðina.
Við hesum uppskoti kann Løgtingið rætt og slætt staðfesta, at vit sjálvi røkja okkara uttanríkispolitikk. Og við hesum uppskoti verður uttanríkispolitiska hemildarlógin tikin av.
Tá ið uppskotið er samtykt, noyðist landsstýrið at samráðast við donsku stjórnina um, hvussu viðurskiftini verða skipað.
Minnilutin tekur tískil undir við málinum og mælir Løgtinginum til at samtykkja uppskotið.
Uttanlandsnevndin, 22. apríl 2015
Jákup Mikkelsen Høgni Hoydal Bárður Nielsen
formaður næstformaður
Aksel V. Johannesen Helgi Abrahamsen Jenis av Rana
Poul Michelsen


text:
Øll børn skulu hava sama trygdnarnet!
Mikudagin 17. august var m.a. uppskot um broyting í løgtingslóg um barnagjald til einsamallar uppihaldarar frammi í Løgtinginum til 1. viðgerð.
Tað er Eyðgunn Samuelsen, landsstýriskvinna, ið hevur lagt málið fyri tingið.
Mælt verður til at broyta §15 í galdandi lóg um barnagjald til einsamallar uppihaldarar, á tann hátt, at lógin eisini fevnir um børn, ið verða ættleidd av stakum persóni. Barnagjaldið í galdandi lóg verður bert latið børnum, ið hava mist ein uppihaldara, ella børnum sum bert hava ein uppihaldara, tí faðirskapurin ikki er staðfestur.
Endamálið við uppskotinum um broyting í løgtingslógini er, at øll børn verða javnsett í mun til rættin til barnagjald.
Á tingfundinum vísti Tjóðveldi á, at tað er ymiskt hvør orsøkin er til, at summi eru einsamallir uppihaldarar. Tað kann eitt nú vera tí annar uppihaldarin doyr, ella tí pápin at barninum er ókendur, tí viðkomandi uppihaldari hevur valt at vera stakur ella aðrar orsøkir.
Kortini er tað ikki uppgávan hjá politikarum, at meta um slíkar orsøkir í hesum málinum, men heldur at tryggja, at øll børn hava somu rættindi uttan mun til upphav.
Í hesum sambandi var eisini ein annar spurningur frammi á tingfundinum, nevniliga: í hvønn mun børn hjá støkum kvinnum, ið hava fingið ísáðing á klinikk, har faðirskapurin sostatt ikki er kendur, hava rætt til barnagjald. Hesi børn eru, sum nú er, ikki umfataði av galdandi lóg.
Andstøðan vísti á, at talan er um eitt etiskt og sera viðkvæmið mál, sum krevur meiri diskussión. Harafturat varð ávarað ímóti at gera neyvari tillagingar í lógini uttan nærri umhugsanir.
Tjóðveldi vísti á, at hóast grein 7 í barnarættindasáttmálanum hjá ST ásetir, at børn hava rætt at kenna sítt upphav og samleika, so mugu vit kortini góðtaka tann veruleikan vit liva í. Tað er alsamt meiri vanligt, serliga í útlondum, at kvinnur velja ísáðing á klinikk, har faðirskapurin sostatt er ókendur. Hóast tað ikki er uppgávan hjá politikarum, at avgera hvussu fólk liva sítt lív, so er tað umráðandi, at fyrihalda seg til teir góðu møguleikar, sum eru í dag, til at seta børn í verðina.
Vit liva í einum fjøltáttaðum samfelag, sum alsamt verður ávirkað meiri av altjóða rákum. Tískil er neyðugt, at politikarar hava ein inkluderandi hugsanarhátt í slíkum málum.
Sambært grein 2 í barnarættindasáttmálanum hjá ST, eigur einki barn at vera fyri mismuni vegna støðu hjá barni ella hjá foreldrum. Hesum vil Tjóðveldi virkað fyri!
Øll børn hava rætt til ein tryggan barndóm, og øll børn skulu hava sama trygdarnet uttan mun til upphav.
Síðani CEF samgongan tók við, eru tiltøk sett í verk fyri at betra um korini hjá smábarnafamiljum og støkum uppihaldarum í Føroyum. Føroyar hava eitt tað hægsta burðatalið samanlíknað við onnur lond í Vesturheiminum. Hesa kós ynskir Tjoðveldi at halda fast í, og samstundis at betra um liviumstøðurnar í Føroyum í framtíðini.


text:
Orð og lag: Russel Fragar
Týtt: Símun Jóannesarson Hansen
Hann sigur ja! og eg veit, hann er við.
Ja! – og mítt hjarta fær frið,
ja! – og mín sál, hon er grødd,
ja! – og mín framtíð er løgd.
Hann loysti allar spurningarnar,
og eg, eg fann allar loysnirnar.
Mín Gud, mín Jesus gevur mær sítt ja,
ja og amen!
Trúgvin sigra skal í mær,
Harrans lyfti halda,
hann varðar meg hjá sær.
Søk fyrst ríki hansara,
og øll kraft úr Himli
er tín frá í dag.
Alt Guds lyfti er:
Ja og amen!
– og tí frøast vil eg her,
ja og amen!


text:
- Tíðindi, mentan og ítróttur
Vatnbyrging á Laos skrædnað
Byrgingin stendur í ger, og fimm milliónir rúmmetrar av vatni floymdu yvir seks bygdir í økinum. Sløk 7.000 fólk hava mist hús og heim.
Thongloun Sisioulith, forsætisráðharri í Laos, hevur vitjað í vanlukkurakta økinum.
Fólkið í teimum seks bygdunum hava biðið um neyðhjálp, mat, drykkivørur, heilivág og klæðir.
Einki telefonsamband er í økinum, og myndugleikar vita ikki at siga, júst hvussu nógv fólk hava latið lív.
Sambært eigaranum skrædnaði byrgingin orsakað av grimdarregni, sum hevur varað í langa tíð og fylt byrgingina við ov nógvum vatni.
Ætlanin er at byggja fleiri vatnorkuverk í Laos næstu árini, og nógv kjak hevur verið um hesa æltanir.
Umhvørvisfelagsskapar finnast eitt nú at stóru ætlanunum, tí vatnorkuverkini ávirka runtumliggjandi gróðurin og dýraríkið, sum lokalu samfeløgini eru bundin av.
Sí eisini


text:
Orðaseðlasavnið
Orðaseðlasavnið er eitt savn við føroyskum orðum, sum eru skrivað á seðlar. Talan er bæði um orð úr talumálinum og skriftmálinum. Tann gamla tíðin er tó betur heimilað við orðum enn tann nýggja tíðin. Tað leggjast støðugt orð aftur at orðasavninum.
Byrjanin til orðaseðlasavnið var tað savnið, sum Chr. Matras (1900-1988) hevði við sær úr Keypmannahavn, tá ið hann var settur sum professari á Fróðskaparsetri Føroya í 1965.
Orðasavnið er grundarlagið undir orðabókum við føroyskum máli og er harumframt ein týðandi kelda til vísindaligt arbeiði við føroyskum máli. Í savninum eru umleið 600.000 seðlar skipaðir í 98 orðaseðlakassar, sum verða varðveittir í eldvardari goymslu á Føroyamálsdeildini. Tað merkir ikki, at tað eru 600.000 ymisk orð í savninum, tí ofta eru nógvir seðlar við sama leitorði.
Allir orðaseðlarnir eru nú skannaðir, tó vantar ø’ið, sum verður lagt inn seinni. Tað næsta stigið í talgildingini var at skráseta leitorðini á øllum seðlunum. Tað arbeiðið er liðugt, so nú ber til at leita eftir orðum. Í løtuni verða dømi og aðrar upplýsingar á seðlunum skrásett.
Á summum seðlum standa nakrar styttingar niðast í vinstra horni. Tað eru keldutilvísingar. Á einum seðli við leitorðinum fjallmaður stendur: J.P. Bíb. 36. Hetta er stytting fyri Joen Poulsen Bíbilsøga, síða 36. Er talan um eitt orð úr talumálinum, stendur keldan viðmerkt niðast í høgra horni og uppskrivarin vinstrumegin. Á einum seðli við leitorðinum lippa stendur: ORDAS JAVSK, sum er stytting fyri orðasavn eftir Johannes av Skarði, og omanfyri stendur heimildin viðmerkt saman við eini dagfesting. Styttingarnar eru ikki tøkur at leita í, men arbeitt verður við at leggja tær inn.


text:
Vit samráðast nú, Kristina Háfoss - IKKI í framtíðini!
Vit samráðast um útbúgving - OG um innihald!
Kristina Háfoss fjalir seg støðugt aftanfyri eitt framtíðar lønarnevndararbeiði, sum onga ávirkan hevur á verandi samráðingarnar.
Hon fjalir seg eisini aftanfyri, at “starvsinnihald” hjá námsfrøðingum ikki er líka virðismikið, sum til dømis hjá sjúkrarøktarfrøðingunum.
Tað er langt síðani er mótprógvað!
Ella leggur hon slettis ikki til merkis hvussu hart hetta verkfallið rakar?
Føroya Pedagogfelag er einasta fakfelag, sum verður noytt í Gerðarrættin at gera lívsneyðug undantøk.
Kristina Hásfoss sigur í samrøðu við Kringvarpið, at “almenna rúmið” ynskti sjúkrarøktarfrøðingunum eitt lønarlyft. At tað var prógv fyri, at tann sáttmálin kundi gerast.
“Almenna rúmið” ynskir eisini betri starvskor fyri námsfrøðiliga starvsøkið.
Fær oman á Vaglið, so fær tú sjón fyri søgn. Les stuðulsskrivini frá limum, frá sperdum avvarandi familjum og borgarum, fakfeløgum, útlendskum starvsfelagum, borgarstjórum, politikarum og enntá frá bispi. Vit kunnu blíva við.
Føroya Pedagogfelag ynskir at koma til samráðingarborðið til veruligar samráðingar.
Annika Olsen segði í dag á Vaglinum, at Fíggjarmálaráðið hevur evstu ábyrgd, og at hon vónar skjótt at sleppa aftur til samráðingarborðið.
Øll eru til reiðar at samráðast, Kristina. Tak um róðrið, vís virðing, og gev hesum láglønta starvsbólkinum sín rætt at koma á slætt.
#likautbugvinglikaløn
Føroya Pedagogfelag


text:
Hvørja viku vitja vit føroyingar, sum eru í sjúkraørindum í Keypmannahavn. Kenna tit onkran sjúkling, sum hevði verið glaður um eina vitjan, eru tit vælkomin at siga okkum frá. Fyri at kunna finna fram til sjúklingarnar, tørvar okkum at vita teirra fulla navn og hvørjum sjúkrahúsi teir liggja á.
Øssur Berghamar
berghamar@kristnastova.dk
tlf. (+45) 26 12 18 09
Niels Pauli Nónstein
nonstein@kristnastova.dk
tlf. (+45) 50 54 71 97
Andaktin á sjúklingahotellinum Tórshavn
Hvønn hósdag kl. 20.30 er andakt á Sjúklingahotellinum Tórshavn. Kristnastova heldur hesa andakt aðruhvørja viku – í líkaviku.
Til hesar andaktir syngja vit saman, hoyra solosang og hoyra eitt orð úr Bíbliuni.
Sjúklingahotellið Tórshavn
Venøgade 8
2100 København Ø
Tlf. 77 33 64 64
www.hoteltorshavn.dk


text:
- 1Share
Tað verður hervið gjørt kunnugt, at almennur býráðsfundur verður hildin hósdagin tann 31. mai 2018 kl. 19.00 í Mentanarhúsinum ovaru hædd móti bátahavnini við niðanfyri standandi dagskrá:
- Uppskot til fíggjarætlan fyri Fuglafjarðar kommunu fyri 2019 – karmar, og tilmæli frá fíggjarnevndini í málinum.
- Áheitan frá sosialu nevndini um eykajáttan til íløgur og rakstur av Vesturstovu og tilmæli frá fíggjarnevndini í málinum.
Fuglafjørður 25. mai 2018
Fuglafjarðar býráð
Sonni á Horni
borgarstjóri


text:
onsdag den 5. august 2009
Myndir
søndag den 2. august 2009
Fleiri sýningar í august
13. august kl. 20
14. august kl. 20
15. august kl. 20
16. august kl. 20
Atgongumerki á http://www.billett.fo/
Ella bíllegg á tlf. 59 60 64 millum kl. 18 - 20
Atgongumerki seljast eisini við dyrnar undan sýning millum kl. 18 - 20
180 kr.
torsdag den 23. juli 2009
Pietá!
Miskunn merkir góðska. Men kaga vit niður í grundtýdningin, merkir mis-kunn ikki at vera kunnaður ella ikki at rokna nøkrum nakað til last. At elska eitt menniskja av heilum hjarta uttan at taka dagar ímillum eginleikar og mistøk annars.
Tí vit hava jú loyvi til at tapa í lottarínum, sigur Ria, høvuðspersónurin í leikinum.
Í listini hevur Pietà verið ein ímynd av Mariu Moy sitandi við sínum deyða soni í fanginum. Hon, sum bar hann í heim, var eisini trúføst til tað síðsta. Hon stóð undir krossinum, tá hann læt lív.
Tá vóru annars nógv av hansara viðhaldsfólkum langt síðani rýmd.
Mater dolorosa kallast myndin av tí syrgjandi mammuni.
Myndin av Mariu við tí deyða Jesusi í føvninginum tók seg fram í 14. øld í Rínøkinum, har katolisisman hevur havt góðan gróðrarbotn í fólkasálini fram til okkara dagar.
Í sjálvari háborgini hjá katolisismuni, í Pæturskirkjuni í Rom, stendur tann gitnasta Pietà. Michelangelo høgdi hana úr marmori í árunum 1497 til 1500. Í 1970’unum bleiv hon álopin og skadd av einum sinnissjúkum manni við hamara, sum segði seg vera Jesus. Men hon stendur enn, tí kærleikin er ikki so at køva.
At Pietà er eitt so kent hugtak í listini er ikki so løgið. Her møta vit tí grundleggjandi í bæði list, vísindi og trúgv. Trongdina til hita, sannleika, góðsku, umsorgan og kærleika.
Listin, sum við sínum skapandi framførslum kann vísa okkum á hetta. Tað veri seg altartalvum, sjónleikum ella poppsangum.
Vísindini, sum ferð eftir ferð vilja vera við, at vit eru her fyri at nøra um okkum sjálv, hóast vit einaferð skulu hvørva úr hesi verð.
Og trúgvin, sum sigur, at góðskan hóast alt er ein veruleiki.
Men hóast pietà ofta í vesturlendskari list sipar til tann deyða Kristus í ørmunum á síni jarðisku móður, hava onnur lænt motivið.
Sigst at Mikines fekk íblástur til sínar pietàmálningar – málningar av líkum á børu – frá yrkingini ”Pieta” hjá Williami Heinesen frá 1930:
”…Stum i den naadeløse Aftenvind
hun sidder med den Dødes Haand i sin
og stirrer i hans slukte Ansigt ind…”
Eisini nobelvinnarin, Pär Lagerkvist, skrivaði í 1942 í yrkingini ”Pietà”:
”...Pannan är så blek och fårad,
känns som våt av svett.
Vad är det för svårt som hänt dig
sedan vi var ett?...”
Høvuðspersónurin í leikinum er sjálv mamma.
Men hon er ikki mamma mannin í seingini. Hon er heldur ikki nakað halgimenni. Tað kunnu vit ikki øll vera.
Hóast hon kanska heldur ikki er nakar miskunnsamur samáriubúgvi, so vísir hon góðsku og virðing móti manninum, sum hon annars onki veit um.
Pietà! Deyðin er eisini ein veruleiki. Men størri enn deyðin er tráanin eftir hita, góðsku og miskunn…
Theodor E. D. Olsen
torsdag den 2. juli 2009
fredag den 26. juni 2009
Forsøla av atgongumerkjum
Stuðlar
Birita Mohr hevur sjálv tikið stig til hesa verkætlan og við stuðli frá sokallaða ”Triðja Beininum” undir Mentamálaráðnum setur hon Pietá upp undir Grímu navninum. ”Triðja Beinið” er ein stuðulsmøguleiki, sum er oyramerktur yrkissjónleik. Her hava yrkisleikfólk einstaklingavís ella í bólki møguleika at søkja og fremja egnar verkætlanir. Verkætlanir, sum ikki hoyra undir Tjóðpall Føroya.
Við hjálp frá øðrum grunnum og sponsorum letur tað seg fremja í verki. Pietá er tískil óheftur leikur. Spælt verður á Meiarínum í Tórsgøtu við vælvild frá Tjóðpallinum.
Hesi hava stuðlað leikinum Pietá:
Mentamálaráðið - "Triðja Beinið"
Mentanargrunnur Landsins
Tórshavnar Kommuna 100 ár
Tjóðpallur Føroya
Fjølrit
P/F Balslev
Sp/f Sjónband
Vodafone
Føroya Bjór
_________________________________________
PROFILAR:
Dramatikari: Astrid Saalbach
Fødd 1955. Útbúgvin sjónleikarari frá Statens Teaterskole í 1978. Fyrsta leikrit frá hennar hond var hoyrispælið Spor i Sandet frá 1981 og hevur hon síðani skrivað eina ørgrynnu av hoyrispølum, sjónvarpsspølum, sjónleikum, stuttsøgum og skaldsøgum.
Astrid Saalbach er ein av mest framtraðkandi leikhøvundum í sínum ættarliði í Norðurlondum. Hon skrivar í einum veruleikakendum stíli, sum kortini rúmar tað poetiska, surreella og komiska. Tann hugmyndaligi og ítøkiligi veruleiki fáa altíð javnbjóðis pláss í hennara leikum. Uttan at koma við moralskum peikifingri viðgerð Astrid óttan hjá tí modernaða menniskjanum. Tann djúpa eksistentiella óttan, har ruðuleikin valdar og lívslygnurnar fáa fastatøkur. Persónarnir eru fremmandir fyri sær sjálvum, hava so at siga mist sambandið við sítt egna lív og royna krampakent at sleppa sær undan at líta at sær sjálvum. Skræðan má fyri ein hvønn prís haldast bráðvøkur. Og prísurin er kanska, at við ongum bjargingarneti liggur tragedian. Í Føroyum hava vit áður sæð leikir eftir Astrid Saalbach. Leikurin Hin ósjónligi býurin varð síðst í 1980'unum framførdur í sjónleikarahúsinum.
Leikari: Birita Mohr
Fødd 1952. Var ein av teimum fimm, sum í 1977 stovnaðu leikbólkin Grímu.
Í 1984 varð Birita útbúgvin sjónleikari á Leiklistaskóla Islands.
Hon hevur á síni yrkisleið arbeitt sum sjónleikari, leikstjóri og verkleiðari í óteljandi verkum. Í nógv ár við Grímu, síðan við Tjóðpalli Føroya og við nýggjari leikbólkum sum Tvazz og Skift, umframt undirvíst og leikstjórna í Grímu og áhugafeløgum kring landið.
Hon hevur leikt týðandi leiklutir í leikum so sum: Jeppe á Fjallinum, Haturfuglar, Antigone, Feit og fregin, Men størstur er kærleikin, Glataðu spælimennirnir, Royndin - variatiónir yvir Nólsoyar Páll, Húsið hjá Bernardu Alba, Gøtan, Víðopið hjúnarlag, Skøkjurnar ganga fremst inn í Himmalin, Móðir Sjeystjørna, Eitur nakað land Weekend? Ginusøgur, Peer Gynt Køksdrotningarnar, Nordost, Í Geyma – bert fyri at nevna nakrar úr rúgvini.
Ein vídd á síni yrkisleið, sum fevnir bæði um teir klassisku sorgarleikirnar til forteljandi leikir og til Commedia Dell'Arte – umframt allar barnaleikirnar, ævintýrini og útileikirnar, hon hevur verið við í.
Á sjónvarpsskíggjanum hava vit sæð Biritu eitt nú í jólakalendaranum Vættranir av Galdralondum frá 1992, umframt hoyrt hennar rødd í eini ørgrynnu av teknifilmum.
Hon hevur eisini í áramál arbeitt í útvarpinum við barna -og ungdómssendingum.
Birita fekk í 2009 Herðaklappið fyri leiklut sín sum Olga í leikinum Nordost.
Leikstjóri Egi Dam
Føddur 1950. Egi var ein av teimum fimm, sum í 1977 stovnaðu fyrsta føroyska yrkissjónleikararbólkin Gríma. Hevur síðani verið knýttur at Gríma/Leikhúsinum Gríma sum sjónleikari, leikstjóri, undirvísari og dramatikari.
Egi hevur nomið sær útbúgving á m.ø. Århus Teaterakademi, Odin Teatret og Institut for Scenkunst. Hevur luttikið í 7 umførum á raddarskeiði hjá Nadine George, The Voice Studio í Føroyum og London.
Egi hevur dramatiserað (skrivað um til leik) m.a. hesar leikir fyri Grímu: Tornið við heimsins enda eftir William Heinesen, Royndin –variatiónir yvir Nólsoyar Páll,, Móður Sjeystjørna eftir William Heinesen, umframt útileikir á Ólavsøku '91 og '94.
Sum leikstjóri hevur hann bæði leikstjórna fyri Grímu og áhugafeløgum kring landið. Haturfuglar, Brendar Brýr, Móðir Sjeystjørna, Vakurleikadrotningin frá Leane, Gandaferðin (útileikur), umframt mangar aðrar.
Sum leikari í Grímu hevur Egi m.a. havt týðandi leiklutir eitt nú í Kvæðið um Kópakonuna,
Vit eiga ikki eitt oyra, vit lata ikki eitt oyra, Men størstur er kærleikin, Sjeynda boð: Stjal eitt sindur minni, Dreymur Jóansøkunátt, Krypilin frá Innishman, Fótur í hosu, Erasmus Montanus, Verkætlan Laramie.
Í sjónvarpinum mitt í 80'unum munnu flest børn kenna Ega sum Berint - ein av Dólgunum.
Pallmynd og búnar: Marianna Mørkøre
Marianna hevur nomið sær útbúgving innan móta og sniðgeving á Ravensbourne College of Design & Communication í London. Síðan hon fekk prógv í 2004, hevur hon arbeitt nógv tvørfakliga, og flestu av hennara verkætlanum eru gjørdar í samstarvi við dansarar, fotografar, tónleikarar og sniðgevar. Dømi um video- og filmproduktiónir, sum Marianna hevur verið við at skapa, eru Memotekið, Two One Side, Investigations of a Dog, Fragmented Unison
og The Collar Red.
Marianna hevur luttikið á nógvum listaframsýningum og filmsfestivalum, bæði her heima í Føroyum og ymsastaðni í Europa og USA. Hon hevur fingið virðislønir fyri sítt listarliga virksemi, eitt nú Gávugóðs úr Grunni Torvalds Poulsen av Steinum, Honorable Mention The IFCT 2008 fyri besta stuttfilm (The Collar Red) og Topshop's Media & Design Award, Graduation Fashion Week, London, og harumframt eisini verið innstillað til fleiri virðislønir innan video og film.
Ljóssnið og palsmíð: Árni Baldvinsson úr Íslandi.
Føddur 1952. Árni hevur nógvar og drúgvar royndir innan ljósdesign og ljóssetan. Hann hevur í mong ár arbeitt sum ljósdesignari í Tjóðleikhúsinum í Reykjavík, eitt nú í leikum so sum Silkitrumman, Amadeus, Grasmaðkurin og mongum, mongum øðrum.
Í íslendsku operuni hevur hann m.a. gjørt ljós til Aida, La Traviata og La Boheme.
Í mong ár hevur Árni havt fast starv sum ljósmaður í íslendska ríkissjónvarpinum.
Í Føroyum hevur Árni Baldvinsson gjørt ljós til nógv stórverk á palli. Nevnast kunnu
Eitt Dukkuheim, Sjeyk, Móðir Sjeystjørna, Á krabbasvalanum, Eitur nakað land Weekend?
Ronja Ránsmannadóttir, Sjóveður, Emil úr Lønnebergi, Nordost, Hár, Í Geyma o.m.a.
Fremmandur maður: Laurits í Króki (L.Í.K.!), Henrik Nielsen
Framleiðsluleiðari: Gunnvá Zachariasen
Hjálparfólk: Gunvør Hofgaard, Mariann Hansen, Elisabeth Olsen, Rakul Thomsen, Kjartan N. Jespersen, Njál H. Jensen
Myndir: Finnur Justinussen
_____________________________________________
fredag den 12. juni 2009
GRÍMA
PIETÁ
eftir Astrid Saalbach
Ria vaknar tíðliga ein morgun á einum hotell-kamari. Hon hevur dundrandi timburmenn.
Ein fremmandur yngri maður liggur við hennar lið. Hvør er hann? Hvussu er hann komin upp í hennara song?
Ria, sum er ein tilkomin kvinna, hevur í langa tíð liva lívið við fullari ferð. Arbeiðslív og privatlív eru við at sindrast – lygnir, sjálvsbedrag, smáar skandalir mynda í dag gerandisdagin hjá Riu.
Og ímynda sær lívið sum tað kundi verið? Kanska saman við hesum fremmanda manni?
Pietá er somuleiðis ein listarlig ímynd, oftast ein standmynd, av Mariu Moy syrgjandi við krossfesta Jesus í føvninginum. Ein tann kendasta Pietá myndin er marmorstandmynd eftir Michelangelo í Pæturskirkjuni í Rom.
Leikurin Pietá er stuðlaður av sokallaða “Triðja beininum” undir Mentamálaráðnum, sum gevur yrkisleikfólki møguleikan at fremja egnar sjónleika-verkætlanir.
Fyrr í ár fekk Birita væl uppiborið Herðaklappið fyri leiklut sín sum russiska konan Olga í leikinum Nordost.
Marianna Mørkøre skapar pallmyndina.
Árni Baldvinsson skapar ljósið og smíðjar pallin.


text:
Fornminnafelagið var sett á stovn í 1986 og rekur Sands Bygdarsavn saman við Sands bygdarráði. Fornminnafelagið hevur síðan tað var stovnað, skipað fyri fleiri áhugaverdum tiltøkum, eitt nú altjóða kvæðaráðstevnu, myndaframsýningum, klædnaframsýning og leikuframsýning. Sands fornminnafelag hevur síðan 1998 givið út tíðarritið Kvørnin við siðsøguligum tilfari úr allari sýsluni.
Sands Bygdarsavn var sett á stovn í 1988. Felagið eigur, umframt búnaðin í Norðaru Koytu, eisini handilin á Grótteigum, Akselsa handil, bygdur í 1860 og var hesin fyrsti úthandil hjá Mortensens handli á Tvøroyri. Felagi eigur eisini húsini 'hjá Lottu', sum eru áføst við húsini í norðaru Koytu.
Meira fæst at vita á Sandoyar kunningarstovu Visit Sandoy


text:
Kunning tann 15.okt 2018
Vit byrja dansiveturin í fríggjakvøldið tann 19.okt. kl. 21.00 í Hæddini, Heiðavegi 19, Saltangará
Her á eystdans.dk liggur skráin á breddanum til vinstru, umframt skráin fyri oktober fyrst.
Síggjast í Hæddini. Nevndin
Vit minna á Føðingardagin hjá Tøkum lætt, sum bræv er komið um. Hann verður tann 24.nov. í Sjónleikarhúsinum í Havn. Tit gjalda til okkara, kontonummarið er á skránni: kr. 250- í part. So flyta vit samlað. Sigið skrivaranum frá, tá goldið er. Gjaldsfrestin er tann 25.okt.
Av nýggjum í kvæðabókini kunnu vit nevna Strandatátt yngra, Rímu (skemtitátt úr Funningsfirði), Pottatátti og Frísakvæði hjá Pól F.
Vinarliga, nevndin.
At vera limur í Eysturoyar dansifelag kostar kr. 100,- um árið, men hevur tú hug at kvøða eitt sindur, er tú vælkomin inn á gólvið hóast ikki limur.
Vanliga kvøða vit fríggjakvøld kl 21-24. Skráin verður til skjals her á heimasíðuni. Alt tað, sum vit kvøða í vetur, er í kvæðabók okkara, ið er her á síðuni.
Kunning fáa limirnir í e-posti og á heimasíðuni eystdans.dk. Tey, sum ikki hava e-post, fáa skránna í brævi.
Á heimasíðuni er næstan alt tað, sum vit kvøða, klárt at prenta út. Aftur í ár verður ein fløga við onkrum av tí, sum vit kvøða, at fáa bíliga.
Limagjaldið kann verða flutt á konto 6460-407.961.4. Minnst til at viðmerkja navn/nøvn til flytingina.
Í teiginum til vinstri finnur tú Upptøkur, har tú kann hoyra kvøðing. Ætlanin er at fáa alt tað, sum vit, okkara felag, kvøða hagar, so tey, sum vilja, kunnu lurta - og læra seg.
Á YouTube undir Eysturoyar dansifelag eru fleiri ljóðupptøkur at hoyra.
Á Facebook eru vit eisini: Eysturoyar dansifelag.


text:
Vikuætlan 2012 / 13
30. Aug 2012
Vituætlanin fyri venjingarárið 2012 / 13 er nú liðug. Les meira undir Venjingar Yvirlit ella viðheftu fílu niðanfyri. ...
les meir
Skráin fyri vitjanina
27. Aug 2012
Sum áður nevnt fær BSF vitjan av Peter Gade komandi vikuskifti. Hann kemur til Føroyar hóskvøld og fríggjadagin verður hann í Klaksvík. Leygardagin vitjar...
les meir
Motionistavenjing
27. Aug 2012
Í ár verður møguligt hjá motionistum umvegis teldupost at seta fram ynski um ávísan tíma. HBF fer so vítt møguligt at ganga hesum ynski...
les meir
Superstjørnan Peter Gade vitjar
24. Aug 2012
Peter Høg Gade Christiansen , betri kendur sum Peter Gade, er ein av mest succesríku donsku badmintonspælararum . Hann hevur vunnið bæði HM , EM...


text:
Orð: Kajfinn Hammer (1-5. ørindi) og Stuart Hamblen (niðurlagið)
Lag: Á Golgata eg gleði fekk í hjartað
1. Hin leið er smøl, sum her til lívið leiðir,
so vandafull, so brøtt og trá og trong;
har vinaleysur ofta tú mást ganga,
og ferðin heim kann tykjast tung og long.
Niðurlag: Á vegnum heim mítt hjarta tó kann syngja
eitt lovsangslag um frið og sigur, gleim
inntil tann dag, mítt eyga skoðar Staðin,
tá Harrin meg skal kalla heim.
2. Á hesi leið tó ævigt lív tú eigur
og Andans salving, alt Guðs ráð og kraft!
Tín andi har sum ungur falkur stígur
mót ævinleikans hæddum uttan haft.
3. Tað eru tey, sum hesa leið væl kendu,
eitt bil tey fylgdu Jesusi á leið;
men heimsins fragd her trúarneistan køvdi,
í brúðarskaranum nú finnast ei.
4. Ein onnur leið er til, sum er so lættgongd,
so sløtt og breið og fylt við dans og spæl;
men endi hennara til glatan leiðir,
her fjøtrar mangan sum ein syndatræl.
5. Tú neyðars verð við øllum tínum stríði,
ein myrk og døpur sjón tú einans er’!
Hvør smátt mær tykir tað, tú her manst bjóða
mót Ríki Guðs í ævinleikans verð.


text:
Føroyski leikurin Veitslan, sum Marita Dalsgaard hevur leikstjórna, hevur vunnið serligu virðislønina hjá Copenhagen Culture.
Veitslan alias Festen, sum Copenhagen Culture kallar leikin, vann í bólkinum “Sær-Prisen” frammanfyri 12 øðrum leikum, sum vóru í uppskoti. Sær-Prisen verður givin einari serligari sjónleikauppseting, sum gjørdi ein mun í leikárinum 2017-2018.
Veitslan varð framførd einaferð á sjónleikafestivalinum Copenhagen Stage í Keypmannahavn í juni, veit KVF at siga.
Veitslan varð framførdur í Føroyum í 2016. Leikurin er bygdur á danska filmin Festen frá 1998.


text:
Síðsta grannauppgerðin
TB | 12/08/14
Hóast tað nú er sligið fast við sjey tumma seymi, at vit vera í Effodeildini í 2015, so er kappingarárið als ikki liðugt enn og ónsdagin verður seinasta grannauppgerðin á skránni.
Grannauppgerðirnar hava altíð havt ein serstakan dám yvir sær, líka mikið um tað so eitur VB, VB/Sumba ella FC Suðuroy, so hava hesir dystir fylt nógv millum manna.
Fyrsta dystin móti FC Suðuroy vunnu vit 2-0, tá gjørdu Ragnar Tausen og Teitur Justinussen málini fyri okkum.
Seinna grannauppgerðin var javnari og FC Suðuroy vóru á odda við tveimum málum, tá farið var til hálvleiks. Men so raknaðu okkara menn við og eftir einum góðum tíma fingu vit fyrsta málið. Hetta gjørdi Mikkjal. Langt inni í tíðini Lars Müller hevði lagt aftrat skorar Jákup útjavnandi málið og var hetta ein frálík løtu og stjala sigurin frá vágbingum í evstu løtu.
Einastu ferð vit hava mist stig í ár, higartil, var javnleikurin móti FC Suðuroy 11. juni, tá vit sum nevnt fingu ein javnleik í síðsta sekundið.
Ónsdagin er so síðsta grannauppgerðin á skránni fyri í ár, so er spurningurin bara um sunnanmenn ætla sær at fylgja við upp í Effodeildina, ella tað verður 07 Vestur, ið kemur upp saman við okkum.
Líka mikið hvat, so vænta vit ein góðan og spennandi dyst ónskvøldið, tá vit fara til Vágs og vónandi leggja trý stig aftrat kontoina.
Ragnar Joensen og Arthur vóru uttanfyri móti B36 vegna leikbann, men eru nú tøkir aftur.
Eisini verður hetta fyrsti dystur hjá Patrik móti sínum fyrrverandi felagi og skal sostatt standa yvir fyri sínum gomlu viðleikarum. Patrik hevur verið eyðsýndur í álopinum síðani hann valdi at venda aftur til barndómsfelagið. Patrik hevur higartil skotið eitt mál fyri okkum.
Dómarin ónskvøldið verður Ransin N. Djurhuus og sostatt verður tað altso ikki Lars Müller, ið annars hevur dømt hinar báðar dystirnar millum arvafíggindunum her í Suðuroynni.
Dysturin verður bríkslaður í gongd klokkan 18:30.


text:
Skal forfallið á aktualitetsdeild KvF´s halda fram?
Kringvarpið hevur seinastu tíðina verið nógv umrøtt. Eftir í hálva øld at hava uppbygt eitt sera stórt trúvirði, hevur tað eydnast nøkrum óseriøsum journalistum við aktivistiskum, einsíðugum og politiskt litaðum journalistikki upp á rekordstutta tíð at bróta álitið á aktualitetsdeildina niður
Tá ið útvarpið í 1957 byrjaði at senda, var tað við dugnaligari leiðslu, sum dugdi at skipa so fyri, at vit fingu eitt útvarp, sum allir føroyingar tóku undir við og høvdu álit á. Sama kann sigast um sjónvarpið, sum byrjaði sendingar sínar í 1984, har leiðslan skuldi bróta upp úr nýggjum. Báðir stovnarnir mentust og trúvirðið var sum amen í kirkjuni.
Sjálvur sat eg sum formaður fyri báðum nevndunum í einum 4-ára skeiði beint fyri aldarskiftið. Júst trúvirðið hevði hægstu ræðfesting hjá okkum sum nevnd saman við dugnaligum stjórum og leiðslu. Flaggskipini vóru tíðindadeildirnar ella aktualitetsdeildin, sum tað eitur nú, har 1. boð var, at SvF ella ÚF hvørki máttu haldast og enn minni verða partísk ella subjektiv.
Men tíverri er hetta ein farin tíð hvat íð aktualitetsdeildini viðvíkur. Nýggir leiðarar og starvsfólk hava verið, har nøkur av teimum hava havt eitt heilt annað sýni upp á, hvussu útvarp og sjónvarp skal gerast ella kanska rættari brúkast til. Hetta hevur ført við sær, at trúvirðið upp á sera stutta tíð er heilt fokið.
Vit hoyra dagliga í KvF, at fólk ikki vilja gera bandaðar samrøður við KvF, og skyldast hetta, at hesi fólk ikki hava álit á klippi og klistringini hjá tíðindafólkunum, soleiðis, at tað meiri enn so kann henda, at samrøðurnar fáa ein heilt annan týdning.
Eisini eru politikarar frammi við alskins uppskotum um, hvussu bilbukt skal fáast við hesum alment fíggjaða miðlamastodonti, sum enntá hevur public service-skyldur. Uppskot sum eftirlitsnevnd, uppbýti í tvær tíðindadeildir, stovnseting av einum alment fíggjaðum miðli afturat osfr.
Men í øllum hesum ruðuleikanum av sjálvsskaptum misáliti, kom vónin endiliga við nýggja stjóranum, sum skjótt byrjaði at rudda upp í úrskógini av meiri og minni partískum tíðindaflutningi og sokallaðum dokumentarsendingum (kallað avdúkandi journalistikkur, men sum meiri er at kalla partapolitiskt heftur aktivistiskur journalistikkur) og har sjálv tíðindaleiðarin fekk uppsøgn – samheiti ella synonym við forfall KvF´s?
Í Sosialinum seinasta vikuskifti hevur uppsagdi tíðindaleiðarin eina heila opnu um síni ynskir um, hvussu sendingar KvF´s skulu vera. Kann tað hugsast, at hon, sum tøkk fyri sín leiklut at fáa núverandi samgongu framat í Tinganesi hevur fingið kæruna um uppsøgnina gingna á møti og verður sett aftur politiskt?
Um hetta verður tilfellið og hon skal skilja millum ”skrambul” og ”dygd”, sum hon tekur til, so fer forfallið hjá aktualitetsdeildini hjá KvF uttan iva at halda fram.
Johan Petersen


text:
Leygarkvøldið 13. oktobur kl. 20:00 fagna vit Kim Larsen í Bygdahúsinum á Strondum.
Brøðurnir Artur og Suni spæla; og spæla eisini undir, til møguligan felagssang. Somuleiðis verða onkrar hugleiðingar um tónleikin hjá fólkakæra listamanninum.
Kvøldið verður skipað sum eitt hugnaligt kafé-kvøld við Kim Larsen í miðdeplinum. Hurðarnar lata upp kl. 20:00, har okkurt verður til keyps, bæði undir góman og niður á hjarta; meðan tónleikurin hjá Kim Larsen fyllir rúmið. Seinni fara tónleikararnir á pallin, eins og onkrar viðkomandi hugleiðingar verða frambornar.
Tiltakið kostar 50,- kr., og tað er StÍF, sum skipar fyri.
Skráin er ikki endalig. Kanska luttaka aðrir tónleikarar eisini. So fylgið við her!


text:
Fokus á "Ung anno 2010".
Handilsmiðdepilin í Runavík skipar aftur fyri stórum spennandi tiltaki í Løkshøll týskvøldið 11. mai. Tiltakið kallast SANSA, men hesaferð í nýggjum hami. Tiltakið byrjar kl. 19.30 og endar kl. 23.00.
Høvuðsevnið á Sansa verður "Ung anno 2010" og á skránni verður nógv forvitnisligt og spennandi.
Elin í Stórustovu skipar fyri "Live talk-show". Hon fer at hava eina samrøðu við Rudi Johannesen, sum er kundaráðgevi í ungdómsdeildini hjá EIK, um nýtsluvanar hjá ungum í dag. Salua Manai, varaleiðari á Margarinfabrikkini, kemur eisini at siga eitt sindur um tær avbjóðingar ið ung kunnu møta í dag og týdningin av at hava eitt ungdómshús í nærumhvørvinum. Hans Olsen, sum gjøgnum sítt arbeiði kennir til ráki millum ung, fer eisini at siga sína meining um, hvussu ung skulu síggja út í dag. Um tað er "in" at verða øðrvísi ílatin ella um mann helst skal líkjast fjøldini!!
Elin hevur eisini ung við sær, sum hon plagar at tosa við, um ymisk evni og vit koma eisini at hoyra teirra meining um evnini, sum verða vend.
Sálarfrøðingur Maibritt Højgaard, sum er uppvaksin í Saltangará, fer at halda ein fyrilestur um tannáringar og samleika teirra. Maibritt arbeiðir í dag fyri Rambøll Management Consulting í Keypmannahavn,
Jákup Veyhe og Kim Hansen fara at gleða okkum við skemti og tónleiki. Hesaferð koma vit at uppliva Jákup sum tannáringur og kenna vit hann rætt, verður hetta sera undirhaldandi. Kim Hansen fer at undirhalda við sínum frálíku rødd og klaverspæli.
Luttakandi limirnir í HMD, hava vøruframsýning og sølu, sum undanfarnu ferðirnar. Øll vitjandi fáa ein spennandi gávuposa tá ið tey koma og í steðginum verður høvi at síggja lívligu og kreativu vørubásarnar sum hava nógv frísk og summarlig tilboð til tey vitjandi.
Spennandi eksotiskur drykkur og snacks verður at fáa í steðginum og sjálvandi eisini kaffi við okrum søtum.
Ragnhild Ellingsgaard verður vertur og atgongumerki verða at fáa í Effo Saltangará og limahandlum. Sí www.hmd.fo.
Luttakandi handlar eru: Berglon, Bakaríið, Bókabúðin, Borg, Colorama, EIK, Hjá Sannu, Orkis, Shop-in, Trendfloor, Vodafone.


text:
Clinical Microbiology and Infectious Diseases in the Faroe Islands: Pathogens, Resistance and Clinical Infections (FAPRI study)
Marija T. Markovic, Cand.med., Ph.D. lesandi. Landssjúkrahúsinum/Syddansk Universitet. Byrjaði 2013
Familiær hyperkolesterolæmi på Færøerne
Rudi Kollslíð, Cand.med., Ph.D. lesandi. Landssjúkrahúsinum/Ålborg Universitetshospital. Byrjaði 2014
Malnutrition in surgical patients in the Faroe Islands:Screening and post-discharge nutrition and resistance training (MASU study)
Føðslutrot hjá skurðsjúklingum í Føroyum
Poula Paturson, Cand.scient., Ph.D. lesandi. Landssjúkrahúsinum/Københavns Universitet. Byrjar 2017
Susceptibility and outcome in invasive meningococcal disease in a genetically homogenous population (MeFcocc study) - kanning av fólki, ið áður hava havt meningokoksjúku.
Gunhild Helmsdal, Cand.med, Ph.D. lesandi. Landssjúkrahúsinum/Syddansk Universitet. Byrjar 2015
Psoriasis - Fenotypur og genotypur – hjá føroyingum – kanning av føroyska fólkinum
Ester Weihe Jacobsen, Cand.med., Ph.D. lesandi. Landssjúkrahúsinum/Københavns Universitet. Byrjar 2015


text:
22. januar 2013Nr. 5
Kunngerð um lestrar- og skilhaldsreglur í gymnasialu miðnámsútbúgvingunum
Við heimild í § 27, stk. 2 og 3, § 28, stk. 3 og § 29, stk. 5 í løgtingslóg nr. 62 frá 15. mai 2012 um gymnasialar miðnámsútbúgvingar verður ásett:
§ 1. Lestrar- og skilhaldsreglur á einstaka stovninum hava til endamáls, at næmingurin skal røkka málinum við útbúgvingini, og reglurnar skulu stuðla undir eitt munagott undirvísingarumhvørvi.
§ 2. Lestrar- og skilhaldsreglurnar skulu áseta mannagongdir fyri skilagóðari atferð á einum útbúgvingarstaði og arbeiðsplássi.
Stk. 2. Reglurnar skulu lýsa skyldu næminganna at luttaka í undirvísingini. Reglurnar skulu eisini áseta mannagongdir í sambandi við handfaring og viðgerð av næmingafráveru.
Stk. 3. Leiðari útbúgvingarstovnsins ger, eftir hoyring í lærara- og næmingaráði, reglurnar um lestur og skilhald.
Stk. 4. Reglurnar skulu lýsa, hvørji tiltøk, leiðari útbúgvingarstovnsins kann seta í verk mótvegis næmingi, sum ikki fylgir lestrar- og skilhaldsreglunum.
Stk. 5. Lestrar- og skilhaldsreglur skulu standa á heimasíðu stovnsins.
Lestrarvirkni og skilhald
§ 3. Næmingarnir hava skyldu at fylgja lestrar- og skilhaldsreglum stovnsins. Stovnurin skal kunna næmingarnar um reglurnar og um skylduna at luttaka í undirvísingini og um tær avleiðingar, tað kann hava, at reglurnar ikki verða fylgdar.
Lestrarvirkni
§ 4. Skylda næmingsins at luttaka í og vera virkin í undirvísingini fevnir um
1) at vera til staðar í undirvísingarhølinum, fyrireikaður og luttakandi, tá ið lærari undirvísir eftir lagdari ætlan,
2) at lata inn skrivlig avrik rættstundis, og sum í dygd og vavi lúka ásett krøv,
3) at taka lut í várroyndum, ársroyndum og royndum annars,
4) at taka lut í undirvísing, sum er skipað sum námsferð ella líknandi, og
5) at taka lut í allari aðrari undirvísing t.d. sjálvstøðugum arbeiði og virtuellari undirvísing, sum er løgd til rættis og sum er partur av samlaðu undirvísingini.
Stk. 2. Eftir umsókn kann næmingur sleppa undan ella partvís sleppa undan skylduni at vera til staðar, um leiðari útbúgvingarstovnsins metir, at næmingurin ikki er likamliga virkisførur. Er manglandi virkisførleikin ikki eyðsýndur kann skúlin biðja um læknaváttan, sum næmingurin rindar fyri. Sama er galdandi fyri næmingar, sum av øðrum orsøkum søkja um frítøku.
§ 5. Leiðari útbúgvingarstovnsins skal skipa so fyri, at luttøka í undirvísing og innlating av skrivligum avrikum støðugt verða skrásett.
Stk. 2. Eftir reglum, sum skúlin ásetur, skal javnan vera gjørligt hjá næmingi at hava eftirlit við og gera viðmerkingar til sína egnu skráseting. Er næmingurin undir 18 ár, skulu foreldrini ella tann, sum hevur foreldramyndugleikan somuleiðis hava møguleika at hava eftirlit við og gera viðmerkingar til skráseting barnsins. Skrásetingin er galdandi eitt ár í senn.
Stk. 3. Fyri at avmarka fráveru næmingsins og vantandi innlating av skrivligum avrikum, skal stovnurin skjótast gjørligt taka málið upp í samráði við næmingin og koma við hóskandi átaki, m.a. vegleiðing um, hvussu støðan kann bøtast, um næmingur ikki røkir sínar skyldur.
Stk. 4. Um og nær eitt fráverumál skal takast upp og um og nær møgulig agatiltøk skulu setast í verk, er ein meting hjá leiðara útbúgvingarstovnsins. Metingin skal í hvørjum einstøkum føri byggja á óheftu fráveruskrásetingina, upplýsingar um orsøkirnar til fráveruna og kunnleika skúlans um heildarstøðu næmingsins.
§ 6. Leiðari útbúgvingarstovnsins kann geva næmingi námsfrøðiliga ábreiðslu og rættleiðing um brotið á lestrar- og skilhaldsreglurnar ikki er so álvarsligt.
Lestrarvirkni og agatiltøk
§ 7. Heldur leiðari útbúgvingarstovnsins, at námsfrøðilig ábreiðsla og rættleiðing ikki hjálpir næmingi, sum brýtur lestrar- og skilhaldsreglurnar, kann hann nýta hesi agatiltøk:
1) Geva næmingi skrivliga ávaring.
2) Geva Studna boð um, at næmingurin ikki er lestrarvirkin sbrt. § 3 í lógini um lestrarstuðul, tí tann lesandi ikki møtir til frálæruna og/ella ikki letur inn skrivlig avrik.
3) Taka rættin frá næmingi at fara til próvtøku í lærugrein, sum endar, hóast hann verður fluttur upp í næsta flokk. Mista próvtøkan kann verða tikin eitt ár seinni og tá eftir próvtøkureglunum fyri sjálvlesandi.
4) Burturvísing.
Stk. 2. Agatiltøk skulu vera rímulig og hóskandi í mun til brotið á lestrar- og skilhaldsreglurnar.
§ 8. Agatiltøk eftir § 7, stk. 1, nr. 2-4, kunnu bert verða sett í verk eftir meting leiðara útbúgvingarstovnsins og bert um næmingurin fyrst hevur fingið skrivliga ávaring, sbr. stk. 3.
Stk. 2. Skrivlig ávaring verður handað næmingi og send í innskrivaðum brævi til teirra, sum hava foreldrarættin, um næmingurin ikki er myndugur. Skrivlig ávaring dettur burtur, tá ið nýtt skúlaár byrjar.
Stk. 3. Um brotið á lestrar- og skilhaldsreglurnar er serliga álvarsamt, kann agatiltak verða sett í verk, hóast eingin skrivlig ávaring er givin frammanundan.
Skilhald
§ 9. Eftir hoyring í lærararáði og í næmingaráði skal leiðari útbúgvingarstovnsins áseta skilhaldsreglur at galda fyri næmingar skúlans. Reglurnar skulu í minsta lagi fevna um
1) atferð, samveru, virðing o.tíl.,
2) mannagongdir í sambandi við skráseting av næmingafráverum og fráveruorsøkum, og
3) møgulig agatiltøk.
Stk. 2. Møgulig agatiltøk skulu altíð vera rímulig og hóskandi í mun til brotið á skilhaldsreglurnar og kunnu fevna um:
1) Námsfrøðiliga ábreiðslu og rættleiðing.
2) At geva næmingi skrivliga ávaring.
3) At nokta næmingi luttøku í ávísum virksemi og tiltøkum.
4) Fyribils at nokta næmingi luttøku í undirvísing, tó í mesta lagi 10 dagar samanlagt hvørt skúlaár. Henda fráveran skal skrásetast.
5) Burturvísing.
Stk. 3. Skilhaldsreglur skulu sendast landsstýrismanninum til góðkenningar
Flyting upp í hægri flokk
§ 10. Fyri at verða fluttur upp í næsta flokk, skal næmingurin hava fingið nóg mikið burtur úr undirvísingini.
Stk. 2. Við skúlaársenda umrøður skúlin støðumet næmingsins og metir um, hvørt næmingurin hevur fingið nóg mikið burtur úr undirvísingini.
Stk. 3. Hevur næmingur við skúlaársenda fingið eitt miðaltal ájavnt við ella størri enn tað, sum krevst fyri at standa, kann leiðari útbúgvingarstovnsins ikki nokta uppflyting.
Stk. 4. Næmingur, sum lýkur kravið um at standa, men sum er raktur av agatiltakinum í § 7, stk. 1. nr. 3, hevur rætt at vera fluttur upp í næsta flokk.
§ 11. Um so er, at støðumet næmingsins við skúlaárs enda er undir markinum fyri at standa, og mett verður, at næmingurin ikki hevur fingið nóg mikið burtur úr undirvísingini higartil, kann leiðari útbúgvingarstovnsins nokta at flyta næmingin upp í næsta flokk. Hendir tað, verður næmingurin skrivaður út úr útbúgvingini, sbr. stk. 2.
Stk. 2. Næmingur, sum ikki verður fluttur upp í næsta flokk, kann eftir umsókn til leiðara útbúgvingarstovnsins, fáa loyvi at taka árið umaftur. Møguleikan, at ganga um aftur á somu breyt, kann næmingur bert nýta eina ferð.
Stakgreina- og sjálvlesandi
§ 12. Við teimum frábrigdum, sum eru fyri stakgreinalesandi, er henda kunngerð eisini galdandi fyri næmingar sum taka stakar lærugreinar.
§ 13. Við teimum frábrigdum sum eru fyri sjálvlesandi, sum gera starvstovuroyndir saman við valbólki, er henda kunngerð eisini galdandi.
Kæra
§ 14. Avgerð hjá leiðara útbúgvingarstovnsins um at seta agatiltøk í verk sbrt. § 7, stk. 1, og § 9, stk. 2, og avgerðin um at nokta uppflyting í næsta flokk sbrt. § 11, kann kærast til landsstýrismannin. Kærufreistin er 4 vikur, eftir at kærarin hevur móttikið avgerðina.
Stk. 2. Næmingur kann kæra um avgerð hjá leiðara útbúgvingarstovnsins sbrt. stk. 1. Kæran skal vera skrivlig og hava ítøkiliga grundgeving. Er kærarin ikki myndigur, kann foreldramyndugleikin kæra í hansara stað.
Stk. 3. Kæra um agatiltak sbrt. § 7, stk. 1, hevur ikki steðgandi virkna, uttan so at ávikavist leiðari útbúgvingarstovnsins ella Mentamálaráðið í serstøkum føri taka avgerð um at steðga virknaði, til kæran er liðug viðgjørd.
Gildiskoma
§ 15. Henda kunngerð kemur í gildi dagin eftir, at hon er kunngjørd, og er galdandi fyri næmingar, sum byrja skúlagongdina 1. august 2013 ella seinni.
Mentamálaráðið, 22. januar 2013
Bjørn Kalsø (sign.)
landsstýrismaður
/ Poul Geert Hansen (sign.)


text:
Uttanlandstænastan á Landssjúkrahúsinum
Uttanlandstænastan er ein stápseind, sum tekur sær av ferðing og uppihaldi til sjúklingar, ið eru ávístir til viðgerð uttanlands av Landssjúkrahúsinum.
Starvsfólkið vegleiðir sjúklingar og avvarðandi í mun til galdandi kunngerð.
Uppgávur
Uttanlandstænastan innkallar sjúklingar, samskipar og sendir hesar til viðgerðar uttanlands. Somuleiðis tekur Uttanlandstænastan støðu til hvørs fylgjari skal játtast til sjúklingar, sum verða ávístir til viðgerð uttanlands.
Í ávísan mun veitir Landssjúkrahúsið útlendingum og persónum búgvandi í Danmark dialysu á Landssjúkrahúsinum.
Uttanlandstænastan samskipar hesa tænastu.
Starvsfólk í Uttanlandstænastuni
Hergerð Heldarskarð, leiðari
Ann-Mari Nielsen, sjúkrarøktarfrøðingur og sjúklingasamskipari
Barbara Eystberg Sørensen, sjúkrarøktarfrøðingur og sjúklingasamskipari
Turið Heinesen, sjúkrarøktarfrøðingur og sjúklingasamskipari
Birgit við Sandá, skrivari og sjúklingasamskipari
Winnie D. Poulsen, sjúkrarøktarfrøðingur og sjúklingasamskipari
Joan Olsson, bókhald
Sarita Joensen, skrivstovunæmingur
Katrin Ellingsgaard, Atlantic Airways, avgreiðir flogferðaseðlar til sjúklingaferðir
Børge Hansen, Atlantic Airways, avgreiðir flogferðaseðlar til sjúklingaferðir
Annika Weihe, føroyskur sjúklingavegleiðari á Ríkissjúkrahúsinum, tlf. +45 5120 1399


text:
”Hann hugdi beinleiðis at mær og smíltist. Tað kitlaði í búkinum á mær. Eg havi aldri sæð eitt so vakurt smíl. Eitt vinarligt og fegið smíl. Hann lyfti høvdinum eitt sindur sum at heilsa. Eg gjørdist heilt forfard og hugdi burtur. Eg stardi beint fram. Uttan so mikið sum eitt smíl. Hví skuldi eg tað? Hann fann bara útav, hvussu hugtikin eg var av honum.”
Mari er forelskað í Mads. Men er hann í henni? Og hví er tað synd fyri Kunuk?
Ein nútímans søga úr Grønlandi um kærleika, hjartasorg, skilnað og vinalag.
Aftur


text:
Dagfinn Olsen 09.08.2018 (21:55)
Bussur hjá Aerosmith funnin eftir 40 ár í einum skógi
Eitt petti av amerikanskari rocksøgu er funnið í einum skógarøki, har tað hevur staðið í 40 ár. Hetta veit Gaffa.dk at siga.
Talan er um ein gamlan ferðabuss hjá kenda rockbólkinum Aerosmith. Bussurin hevur í 40 ár verið í avsíðis skógarøkinum í lítla býnum Chesterfield, sum liggur í Massachusetts, – 160 kilometrar burtur frá heimbýnum hjá Aerosmiths, Boston.
Innan Aerosmith megnaði at fylla stór stadion, koyrdu teir í sjeytiárunum í lítla bussinum, sum nú er komin undan kavi. Hetta hendi í sjónvarpsrøðini American Pickers, og maðurin, sum eigur økið greiddi vertunum frá, at bussurin longu var á staðnum, tá hann keypti økið. Vertirnir Wolfie og Fritz keyptu bussin fyri 25.000 dollarar.
Ray Tabano, fyrrverandi guitarleikari í bólkinum sigur, at bólkurin átti bussin í sjeytiárunum, og at teir ætlaðu at koyra úr Boston til New Hampshire fyri einans 125 dollarar. Efir besin, vegtoll, mat og annað áttu eini 3 dollarar at liggja eftir. Hann sigur, at 40 ár eru síðani limirnir í bólkinum vóru í bussinum, sum var teirra rullandi hotel, og at hetta minnir á trongu byrjanina, sammet við har bólkurin er í dag, nevniliga millum heimsins rockstjørnur, og hevur Aerosmith verið á 31 stórum tónleikaferðum kring knøttin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Vilhelm Gregersen
Týtt: Edmund í Garði
1. O, hoyr, tann mikli Harri kallar,
so blíð er eingin onnur rødd.
Hann vil nú fevna sálir allar,
so syndasár tey verða grødd.
Um hjarta títt í myrkur fall,
sig honum tað – og hoyr Guðs kall.
2. Um oyðimørk og stríðar áir
hann leitar upp tann vilsta seyð;
og hóast honum fylgja fáir,
hann øllum bjarga vil úr neyð.
Hann rópar á tann farna son
og hoyrir bøn frá lágu lon.
3. Sum hønan trúføst veingir breiðir
og bølir ungum sínum væl,
eitt trygdgott tilrend hann tær reiðir,
har deyði tær ei náa skal.
Hann keypti teg við sínum blóð’,
hav tí gott treyst, tú sál so móð!
4. Ja, legg teg trygt til hansar hjarta,
tí lekidóm tær Jesus vann,
og nívir loyndarneyðin svarta,
sum eingin vinur fata kann,
sig honum tað, tí hansar sár,
tey grøða alt – brátt torna tár!


text:
Orð: Leonard Weaver
Lag: Mary E. Upham Currier
Týtt: Victor Danielsen
Eg eigi Hirða, ein, mær kærur er,
og um hans signing tunga boð ei ber;
hann á krossi bløddi, doyði fyri meg,
veitti mær náði allan lívsins veg.
Niðurlag: Áh, við hans síðu aldri dag og nátt
ónt kann mær náa, nei, hann ger alt gott!
Myrkur og sólskin, hvønn veg tað ber –
Jesus, mín Hirði, alt í øllum er.
Eingirnar grønar leiðir hann meg á,
vøtnunum stillu letur hann meg ná;
góðska hans og miskunn fylgja míni leið,
við slíkum Hirða gott eg sakni ei.
Tá ið eg villist av tí góða veg,
aftur í náði Jesus leiðir meg,
ja, í myrkum dali ei eg óttast skal,
tí hann, mín Hirði, skal meg leiða væl.
Tá stríðið endar, ferðin øll er gjørd,
sál mín við hond hans trygt til heimið førd,
himmalsk gleði mína sál skal fylla tá,
við øllum frelstum skal eg Harran sjá.


text:
Takksemið kann valla lýsast í orðum
Grøna kósin hjá SEV, vindmyllulundin í Húsahaga og nýggja battarískipanin vóru við til at vinna SEV náttúru- og umhvørvisvirðislønina 2015.
Jákup Suni Lauritsen, nevndarformaður, segði, at orð neyvan kunnu lýsa tøkkina fyri virðislønina, og hann staðfesti í beinleiðis sjónvarpssending í Norðurlondum, at málið er, at Føroyar verða 100 prosent grønar í 2030.
Fleiri landsstýrisfólk og onnur umboð fyri Føroyar vóru til staðar, tá ið SEV fekk virðislønina. Teirra millum var Sirið Stenberg, landsstýriskvinna í orkumálum, sum er sera fegin um hesa norðurlendsku viðurkenningina av grønu kósini hjá SEV, ið landsstýrið eisini hevur felt niður í samgonguskjalið.
Aftur


text:
Rekfiskur (rekfiskaættin)
Polyprion americanus
(Bloch & Schneider, 1801)
Stødd: Rekfiskur verður upp í 210 cm langur.
Dýpi: Hann er úr vatnskorpuni og niður á o. u. 1000 metrar. Óbúnir fiskar eru ovarlaga í sjónum, har teir søkja sær skjól og føði við ymiskt, sum rekur í vatnskorpuni. Um 60 cm langur fer hann djúpari og heldur tá til á sand-, móru- og grótbotni. Møguliga eisini uppsjóvarfiskur í miðjum sjógvi.
Litur: Hann er brúngráur á liti, kanska við bláum/viólbláum ella grønligum farra. Óbúnir fiskar hava ljósar og myrkar blettir.
Teinar: R XI + 11-12; G II + 8-10; U 17-19; B I + 5.
Lýsing: Rekfiskur líkist nógv kongafiski í skapi og á fjaðrum, men ikki á liti. Hann hevur heldur køggutan kropp. Kropshæddin er umleið 33% av heildarlongdini. Hann hevur eina ryggfjøður, ið er lægri framman, eina gotfjøður, ið er lægst framman og hægst á miðjuni. Høvdið er stórligt, hart og beinkent. Sum heild fastur, ’tungur’ fiskur. Frá kápuhorninum er ein beinryggur fram eftir kápuni. Roðslan er hørð og hvøss, umleið 90-114 roðslur eftir strikuni. Hann hevur stóran kjaft við smáum og tøttum rasputonnum. Hann hevur undirbit og stór eygu.
Eyðkenni: Tann ramliga útsjóndin. Teir grovu beinpíkarnir í rygg- og gotfjøðurini. Kongafiskalíki. Beinkamb á kápuni.
Týdningur: Rekfiskur er dýrur fiskur, men ov lítið fæst av honum her um leiðir til lønandi vinnu.
da: Vragfisk, en: Wreckfish, fr: Cernier, ís: Blákarpi, no: Vrakfisk, tý: Wrackbarsch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Vísindavøkan fer aftur á ferð í ár. Hetta verður í tíðarskeiðnum 17. til 26. september. Talan verður um fimm tiltøk kring landið, sum eru skipað eftir sama leisti.
Á hvørjum tiltaki verða tríggjar styttri framløgur við granskarum frá ymsu stovnunum kring landið. Hvør framløga verður bert hildin eina ferð, so møguleiki er at fara til fimm ymisk tiltøk.
Framløgurnar á Sørvágs Bókasavni eru mánakvøldið 24. sep. kl. 19:30:
Bergur Olsen, Havstovan: Um súlu og súluveiðu
Uni Árting, Fróðskaparsetrið: Um gosfjallið, sum nýliga er funnið á Vágoynni
Sámal Tróndur F. Johansen, Tjóðskjalasavnið: Løgmaður og Dorthea Wenningsted – Eitt stríð um makt og leysingabørn síðst í 1700-talinum
Tað verður eisini ein stutt kunning um gransking í Føroyum, um hvat gransking er, hvør granskar, hvat verður granskað og hví. Eisini verður okkurt tilfar at síggja og tosa um í kaffisteðginum


text:
Røða, sum Hildur Patursson fyrrverandi forkvinna í Føroya Pedagogfelag helt á Vaglinum í sambandi við mótmælistiltakið hjá pedagogunum. Mynd: Sverri Egholm / portal.fo
Gott fundarfólk
Øll tit, sum arbeiða innan sáttmálaøkið hjá Pedagogfelagnum
- roynd og óroynd
- lærd og leik
- ung hjálparfólk við lítlum royndum
- hjálparfólk við drúgvum royndum
Tit røkja týðandi uppgávur fyri samfelagið. Tit taka tykkum av børnum og ungum, og teimum, sum hava serlig rættindi til stuðul. Samfelagið setir karmar fyri tykkara arbeiði.
Og fyri arbeiðið, sum tit røkja vegna samfelagið, eiga tit at fáa løn og arbeiðsviðurskifti, sum samsvara við innihaldið og krøvini í starvinum. Vit eiga at hyggja at teimum krøvum, sum altjóða arbeiðarafelagsskapurin ILO undir ST sigur, at lønir skulu ásetast eftir:
- krøvum til førleika
- ábyrgdini, sum fylgir við arbeiðsuppgávunum
- fysisku og pykisku strongdina, sum eru í arbeiðinum
- og til arbeiðsviðurskiftini
Hetta skal almenni arbeiðsgevarin, fremja í verki.
Hetta eru boðini frá ST, og hetta eru boðini frá Norðurlandaráðnum. Hetta er sanniliga eisini ein moralskur og etiskur spurningur.
Men er hetta bara nakað, sum verður tikið fram, tá politikkarar halda veitslurøður og valrøður? Tá teir skulu reypa sær? Og verður tað so gloymt, tá partarnir setast við samráðingarborði?
Bøtt kor fyri stóru kvinnustættina
Tykkara stríð er eitt stríð fyri bøttum korum hjá einari stórari kvinnustætt. Hetta er eisini eitt stríð fyri rættindum hjá børnum og hjá teimum, sum hava serlig rættindi til stuðul.
Vánalig lønarkor og vánalig arbeiðsviðurskifti hjá tykkum limum í Pedagogfelagnum hevnir seg á teirra menningarmøguleikar.
Breið semja er millum altjóða granskarar, at dygd í lívinum hjá yngstu børnunum, upp til 6-7 ára aldur, hevur avgerandi týdning fyri teirra framhaldandi menningarmøguleikar. Grundarlagið verður lagt í fyrstu árum. Tað, sum kemur aftaná munar lítið.
Tá er tað stórt sæð ov seint!
Sama sjónarmið fær eisini OECD at rópa varskó, og heitir á londini, at geva teimum, sum arbeiða við yngstu børnunum, góð lønarkor og góðar arbeiðstreytir, tí tað er fortreytin fyri menningarmøguleikunum hjá yngstu børnunum.
Nobelprísvinnarin í búskapi, James Heckman, rópar eisini varskó, og sigur, at um lond vilja hava búskaparligan vøkstur, so er tann besta íløgan, sum londini kunnu gera, at geva yngstu børnunum so dygdargóðar møguleikar sum gjørligt.
Tit, sum arbeiða á hesum øki hava ein týðandi leiklut.
Seinasta rapportin hjá OECD, Starting Strong, tað er tann parturin í OECD, sum viðger dagstovnaviðurskifti, tekur enn eina ferð upp sama táttin. Staðiliga verður heitt á londini at taka stig til, at lønar- og arbeiðsviðurskifti hjá øllum, sum fáast við lærumøguleikar hjá børnum og ungum, verða javnstillaði. Ábyrgdin er á herðunum hjá politiska myndugleikanum at rætta viðurskiftini. Og skal ikki einsamalt vera hjá tí einstaka fakfelagnum.
Men hvussu eru korini hjá teimum trimum stættum, sum taka sær av børnum og ungum?
Bæði dagstovnar, fólkaskúlar og miðnámsskúlar skulu arbeiða eftir endamáli, sum Løgtingið ásetir. Samfelagsstovnarnir skulu geva børnum og ungum, so góðar møguleikar sum til ber at menna og menta seg. Uppgávan hjá hesum trimum stættum er at stimbra børn og ung at virka í einum demokratiskum samfelag, og geva teimum góðar møguleikar at mennast í treysti til sín sjálvs og til felagsskapin. Arbeiðshættir skulu tillagast aldrinum á børnunum og teimum ungu.
Krøvini eru tey somu, men korini hjá hesum stættum eru sera ymisk, bæði tað, sum kemur í lønarposan, arbeiðstíðirnar, arbeiðsviðurskiftini og ikki minst eftirlønin.
Tess eldri børnini og tey ungu eru, jú betri er lønini og betri eru lønarviðurskiftini.
Og tess yngri børnini eru, tess verri er lønin, arbeiðsviðurskiftini og ikki minst eftirlønin.
(Og tit – minnist til, tað veruliga fátækradømið hjá limunum í Pedagogfelagnum kemur, tá tit fara á eftirløn, tí inngjaldið í eftirlønarskipanirnar røkkur ikki langt – hjá lágløntum og teimum við bert 10 til 12% í eftirlønargjaldið!)
Hetta vendir heilt øvut. Hesar stættir eiga at hava somu treytir, tí førleikakrøvini til innihaldi í størvunum eru sambærilig. Og tað er eisini tað, sum m.a. OECD vísir á.
Men hví er hesin munurin?
Ilt er at finna nakra aðra frágreiðing á muninum á korunum hjá hesum stættum, enn eina kynsbundna frágreiðing – arbeiði innan tað námsfrøðiliga økið er eitt tradisjonelt kvinnustarv, eitt arbeiði, sum hevur verið røkt av kvinnum ókeypis heima við hús.
Er tað góður politikkur at tradisjonell kvinnustørv eru láglønt?
Lønarmunurin er kynsbundin!
Vánaligu korini hevna seg í seinasta enda á rættinum og møguleikunum hjá yngstu børnunum og hjá teimum, sum hava serlig rættindi til stuðul.
Hvussu halda okkara arbeiðsgevarar, at lønir og arbeiðsviðurskifti skulu ásetast? Skulu kvinnulønir vera lægri, tí tað er søguliga treytað?
Kristina Háfoss, fíggjarmálaráðharri, segði í eini útvarpssending í seinastu viku, at lønir vóru eisini søguliga treytaðar, og at summar lønir eru lágar av søguligu ávum, tí tey størvini eru nýggjari, og at tað sæst aftur í lønini.
Ja, tíverri er tað óivað so.
Men rætt er tað ikki!
Tá eg hoyrdi hetta, hugsaði eg við mær sjálvari, at tá eitt starv er nýtt í søguligum høpi, hvussu skulu so kvinnur, sum eru borgarstjórar og fíggjarmálaráðharrar lønast?
Skal tað merkja, at Kristina og Annika skulu hava lægri løn enn menn, tí søguliga sæð hava tað ikki verið kvinnur, sum røkja hesar uppgávurnar?
Nei, tað er eingin umbering hjá tí almenna arbeiðsgevaranum, at um ein stætt er nýggj, so skal hon skal hava eina lægri løn enn veruliga virðið á arbeiðinum.
Mangt er løgið í lønarsamráðingum.
Í vánaligum tíðum eru ikki ráð til lønarhækkan og bøtt lønarviðurskifti – er sagt.
Í 90-árunum, tá Føroyar vóru um at fara av knóranum, vísti Pedagogfelagið, saman við øllum hinum fakfeløgunum á almenna arbeiðsmarknaðinum, stórt samfelagssinni. Vit lækkaðu bruttolønina við heili 10%. Hoyra tit, vit LÆKKAÐU lønina! Tann lønarniðurskurð fingu vit ongantíð inn aftur.
Og hvat hendir nú, tá tað eru góðar tíðir?
Nú sigur arbeiðsgevarin, at tað er ikki ráð til at rætta upp tað, sum eg kalli kynsbundnar skeivleikar.
Skil tað hvør, íð skilja vil!
Tíðin er komin til, at arbeiðsgevarin vísir okkum samfelagssinni.
Nú eru pengar í kassanum, til at rættað upp á skeivleikarnar!
Kommunukassarnir flóta yvir av pengum, og kommunurnar kappast um at lækka foreldragjaldið á dagstovnum. Summar hava enntá valt at strika foreldragjaldið, og átaka sær at gjalda allan foreldrapartin.
Vit mugu ásanna, at kommunurnar hava nóg mikið av pengum til at gera veruligar batar fyri starvsfólkini, sum arbeiða á dagstovnum. Bæði sambæriliga løn, arbeiðsviðurskifti og eftirløn.
Tíðirnar eru góðar og lágløntu kvinnustættirnar skulu uppraðfestast.
Rættast skal upp á kynsbundna lønarmunin hjá siðbundnum kvinnustørvum.
Nú er okkara tíð komin!
Framhaldandi gott stríð!
Hildur Patursson
Tórshavn 11. jan. 2018


text:
Frá aðalfundinum hjá Sláið Ring
Væl av fólki var møtt til aðalfundin hjá Sláið Ring, ið varð hildin 8. september á Effo í Havn. Fleiri mál vóru uppi og vendu og fingu umrøðu - alt frá norðurlendskum dansistevnum, føroyskum klæðum og dansi til UNESCO og hvussu vit fáa enn fleiri ung virkin í dansinum.
Rasmus Joensen valdi ikki at stilla uppaftur til nevndarval og Gunnar Restorff úr Dansifelagnum í Havn kom inn fyri hann. Rasmus hevur seinastu nógvu árini verið ímyndin av Sláið Ring, og hansara lutur í fyriskipan, samskipan og at svara fyrispurningum liggur so ikki eftir. Eftir nevndarvalið helt Birgir Djurhuus eina røðu og so varð Rasmus heiðraður við einum gávukorti, blómum og lógvabrestum. Nevndin í Sláið Ring takkar Rasmusi inniliga fyri hansara virki og eru vit serliga glað um, at Rasmus hevur játtað at hjálpa okkum fyrstu tíðina.
Í farnu viku skipaði nevndin seg við Gunnari Restorff sum formanni, Annu Elisu Jacobsen sum næstformanni og skrivara og Kathrinu Hansen sum kassameistara.


text:
Snorri Brend
12.08.2014 - 16:22
Tíðindi > Uttanlands > Annað
At 63 ára gamli sjónleikarin Robin Williams nú er deyður, er sjálvandi eisin komið amerikanska forsetanum, Barak Obama fyri oyra.
Les eisini her: Robin Williams deyður fyri egnari hond
Við ótrúligu sjónleikaraevnum sínum, hevur Willams rør mong menniskju – eisini Obama.
- Robin William var ein lækni, ein andi, ein barnagenta, ein professari, Peter Pan og alt tað, ið lá millum hesar leiklutirnar.
- Men hann var eisini eitt eindømi og var nakað heilt fyri seg, sigur Obama í eini fráboðan, saman við familju síni.
Tey mongu heitini og mongu yrkini, ið forsetin hevur valt at lýsa deyða sjónleikaran við, vísa til fleiri av best umtóktu leiklutunum hjá Williams á tí stóra løriftinum.


text:
Sverri Egholm
06.11.2016 - 11:34
Mentan > Tónleikur > Tónleikakappingar
Dánial Gomez Gudjonsson vann seg í nátt víðari til hálvfinaluna í HM í Karaoke, sum í hesum døgum er í Vancouver í Kanada.
Føroysku luttakararnir hesuferð eru Sofía Juel Rasmussen og Dánial Gomez Gudjonsson. Tey bæði sungu seg víðari í fyrsta umfarinum, sum var fríggjadagin, men í nátt eydnaðist tað bara Dániali, at syngja seg víðari.
Og tað gjørdi hann við lagnum "Change the World" hjá Eric Clapton. Hoyr framførsluna omanfyri.
Sofía er tó ikki heilt liðug, tí hon skal saman við øllum hinum luttakarum syngja “We are the World”, tá kappingin er liðug.
Í kvøld byrjar kappingin aftur kl 23 føroyska tíð, og klokkan umleið 01:30 føroyska tíð verður Gomez á pallinum.


text:
Dámar tær væl títt arbeiði og gleðist um tíni viðurskifti við familju, vinir og starvsfelagar? Hevur tú frið og gleði í gerandisdegnum? Ella kennir tú iva, óró og ørkymlan? Spyrt tú teg sjálva/n: “Er hetta tað, eg skal?” “Hvat er meiningin við mínum lívi?”
JESUS METTAR MÍNA SVONGD
Eg veit, at trupulleikin við vatni og mati um heimin gerst størri og størri fyri hvørt ár. Eg vil fegin hjálpa, men gangi við ringari samvitsku, tí at eg geri stórt sæð einki við tað. Hví?
GEVI EG ALT, FÁI EG ALT!
Vælferðin er í besta blóma. Vit hava mestsum alt, vit hava tørv á: Mat, klæðir, hús, bilar og pening. Inntøkurnar eru hækkaðar seinastu árini og sæst hetta aftur í, hvussu vit brúka tað, sum vit hava fingið at umsita. Men hevur tú nakað at geva, hóast tú hevur meira um hendi?
LEIÐIN LAGAR LÍVIÐ!
Spyrt tú nakrantíð teg sjálva/n: “Hví er mítt lív, so sum tað er?” Tú hyggur kanska ónøgd/ur at tínum lívi og undrast um, hvussu lívið lagaði soleiðis, sum tað gjørdi: “Hví livdi eg ikki øðrvísi?
HVAT KANN EG GERA Í DAG FYRI AT TRÍVAST Í MORGIN?
Mangan miseydnast ymiskt hjá okkum menniskjum. Tað, vit ætlaðu, gjørdist ikki, sum vit vónaðu og tað, vit settu okkum fyri, vísti seg at gerast nakað heilt annað. Í slíkum støðum hava vit fyri at spyrja okkum sjálv: “Hví fyrireikaði eg meg ikki?”
MINNIR MYNDA MEG
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð.
MÆR ER GIVIÐ AT GEVA
Nakað hendir einum menniskja, sum í neyð fær eina óvæntaða gávu. Fær nakað fyri einki, sum stórur tørvur er á. Og hóast gávan kann verða oyðslað burtur, verður minnið um gevaran verandi.


text:
Orð: Jakob Peter Mynster Paulli
Lag 1: Ókendur
Lag 2: Sigurd Lunde
Týtt: Edmund í Garði
Upprunaheiti: Lær mig at kende dine veje
1. Lær meg at kenna leiðir tínar,
við treysti fúsur ferðast tær;
eg veit, at allar ognir mínar
er borgað góðs, tú lænti mær.
Men vil tín sterka hond meg leiða,
eg altíð málið grant kann sjá
og nýggja himlavón man eiga,
so hvørt ein vón her fellur frá.
2. Lær meg at kenna tínar tankar,
teir venjast til at hugsa her;
um hjarta mítt í angist bankar,
so treyst tú mær í barmin ber.
Tá eg kann ongan útveg skoða,
sig mær so útveg tín, áh, Gud!
Tá kann eg síggja morgunroða
her gylla sút og sorgarlut.
3. Men lær meg fram um alt at kenna
tín kærleika, sum mark ei ber;
hann stjørnufjøld fær bjart at brenna,
tá eydnusól til viðar fer.
Tað tár, hann elvdi, burt hann kysti,
tað sár, hann slerdi, grøðir hann,
hans leið ber gjøgnum tað, vit mistu,
so sálin himladýrd har fann.


text:
Í samband við løgtingsvalið, sum var 19. januar, bjóðar MFS øllum føroyingum í Århus og Keypmannahavn til tvær feskar eftirmetingar av løgtingsvalinum. Fyrra eftirmetingin verður hóskvøldið, 31. januar kl. 20 í Áarstovu í Århus, og seinna eftirmetingin verður fríggjakvøldið, 1. februar kl. 21 í Føroyahúsinum í Keypmannahavn. Tað verður føroyski stjórnmálafrøðingurin í Århus, Bogi Eliasen, ið fer at greina politiska landslagið í Føroyum eftir løgtingsvalið.
Umframt at verða javnan nýttur sum politiskur serkønur í føroysku fjølmiðlunum, arbeiðir Bogi sum ráðgevi í fyritøkuni Implementerer, er atknýttur partnari í Bitland, og er eisini annar av vertunum í sendingini um uttanríkispolitik hjá Kringvarpinum Úthav.
Tiltakið er ókeypis, og øll eru vælkomin.


text:
KVF vísti herfyri dokumentarin, “De dyre drenge I jakkesæt”, men spurningurin er, um KVF ikki átti at gjørt ein líkandi dokumentar um dýru dreingirnar hjá Høgna Hoydal.
Nevndin fyri menngarkvotur krevur 500.000 kr. afturat í nevndarsamsýning. Hví?
Tí nevndin skal býta menningarkvotur út fyri 2019, og tað kostar skattaborgaranum ikki færri enn 500.000 kr!
Hvat er tað millum vinstavendar vinir?
Hvat ger samgongan? Hon ger sjálvandi tað, hon altíð hevur gjørt: leggur seg skerflata fyri Høgna Hoydal. Eykajáttanin er longu løgd fyri løgtingið!
Hetta er púra burturvið. Eitt er, at menningarkvotur verða býttar út politiskt, men at nevndin, ið býtir kvoturnar út, krevur 500.000 kr. frá skattaborgaranum, er reinur ørskapur!
Hetta má steðgast. Ongantíð ov skjótt!
Kelda: Fólkaflokkurin
SáH


text:
1. Kom tú Guðs heilagi, skapandi andi,
kom tú at fylla títt hús her á jørð;
fólkið, sum aftur tú føddi, tá vandi
kúgaði hugan, og eydnan var hørð;
hjørtuni boyggi tú saman av náði,
ljós títt tú tendri, hvar myrkrið lá tætt,
lívið tú veki, hvar deyði og váði
slektina køvdu, ið brá burt úr ætt.
2. Eyga mítt hevji tú upp til tað høga,
har sum ei syndin kann dimma títt ljós,
har sum ei verðin fær sár til at bløða,
har sum hann livir, ið her fekk eitt fjós;
gev mær at hóma hans dýrdfulla loga,
gev mær at kenna hans frelsandi náð,
gev mær hans bílæti gjølla at skoða,
at eg á sinni hans andlit má sjá.
G. BruunGoym tekstin


text:
Agnar Frederiksen
11.06.2018 - 19:56
Ítróttur > Ítróttur > Fótbóltur
HM byrjar um tríggar dagar. Í hesum døgum hava vit upptakt, har vit gjøgnumganga allar bólkarnar. Eisini geva vit eina meting/tipping um hvør kemur víðari.
Eftir nógv endaspøl, har Týskland undir Joachim Low veruliga bjóðaði av, eydnaðist tað í 2014 at vinna eitt heiti. Týska landsliðið er komið í minsta lagi í hálvfinaluna seinastu trý HM-endaspølini og seinast trý EM-endaspølini á rað. Sjálvt fyri eina so sigursvanda fótbóltstjóð so er hetta sera góðog stabil gongd fyri Týskland, ið eisini kom í finaluna í 2002.Í 2014 basti Týskland Fraklandi í áttandapartsfinaluni, síðani eyðmýkti týskararnir vertirnar úr Brasilia í hálvfinaluni, og í finaluni tryggjaði eisamallla málið hjá Mario Gotze í longdu leiktíðini heimsmeitaraheiti nummar fýra til Týsklands.
Nú er spurningurin, um Týskland aftur í Russlandi fer allan vegin. Matchvinnarin frá finaluni seinast er ikki við. Gotze hevur darvast við skaðar og sjúku seinastu langu tíðina. Meira yvirraskandi er tað, at Leroy Sané úr Manchester City, ikki er úttikin. Ársins ungi leikari úr Premier League varð frávaldur. Týskarar hava ein sera sterkan hóp, og tað kann væntast at teir aftur koma langt hesaferð.
Eitt annað evropeiskt land er í bólki F, umframt eitt asiatiskt og eitt norðuramerikanskt. Svøríki, Suður Korea og Meksiko hava øll góðan møguleika at koma víðari. Meksiko er tó favorittur, at fara víðari saman við Týsklandi. Stóra landið sunnanfyri USA hevur luttikið í seinastu seks HM-endaspølunum, hevur hvørjaferð spælt seg víðari til áttandapartsfinalurnar, fyri síðani at verða sligið út. Landið hevur luttikið heilar 15 ferðir til HM, har bestu úrslitini eru kvartfinalurnar á heimavølli – í 1970 og 1986.
Sviar hava ikki verið líka ofta við til HM, men skandinavrirnir hava vunnið tvær ferðir bronsu og einaferð silvur. Seinastu tvey HM-endaspælini hava verið uttan luttøku av Svøríki, ið megnaði at koppa Italia í Playoff-dystunum eftir sera flott liðavrik og ein sterkan verjupart. Tað verður eitt svøríki uttan Zlatan í Russlandi, ið skla royna at spæla seg víðari.
Suður Korea er sterkasta asiatiska fótbóltstjóðin. Á heimavøli í 2002 spældi landið seg, á kontroversiellan hátt, heilt til hálvfinalurnar eftir sigrar á Póllandi, Portugal, Italia og Spania. Í 2010 kom Suður Korea til áttandapartsfinaluna, og hetta er einastu ferð, at landið er komið víðari úr bólakspælinum. Í sínum tíggjunda HM-endaspælið, og níggjunda á rað, er Suður Korea komin í ein truplan bólk. Stóra stjørnan hjá liðinum er Son Heung-Min, sum til dagliga spælir við Tottenham.
Meting: Hetta er ein heldur torførur bólkur at meta um. Týskaland hevur eina tricky uppgávu, men heimsmeistarin hevur helst bara ein ov høgan kvalitet til ikki at koma víðari. Svøríki og Suður Korea kunnu avgjørt bjóða av, men Meksiko kemur til sína sjeyndu áttandapartsfinalu á rað, og tað verður sum nummar eitt í bólkinum.
Dystarskrá:
Sunnudagin 17. juni: 16.00 Týskland - Meksiko
Mánadagin 18. juni: 13.00 Svøríki - Suður Korea
Leygardagin 23. juni 16:00 Suður Korea - Meksiko
Leygardagin 23. juni 19:00 Týskland - Svøríki
Mikudagin 27.juni kl.15.00 Meksiko - Svøríki
Mikudagin 27.juni kl.15.00 Suður Korea - Týskland


text:
Hetta er sum ikki einaferð rættiliga hektiskt, at vera á meistarastevnu. Okkurt er gloppið í dag, sum til dømis tá ið genturnar svumu verri í 50 frí í finaluni nú seinnapartin, enn í innleiðandi riðlunum í morgun. Men so øgiliga nógv annað er gingið gott, at vit kunnu ikki annað enn vera nøgd.
Her eru myndir og video av so gott sum øllum, men sum fyrr nevnt uttan at eg fái tað yvir á telduna. Hartil er tíðin øgiliga knøpp, nú vit til dømis beint nú eru komin aftur frá svimjihyli og Bónus-keypi, fyri síðani at skula út til onkran fínan døgverða. Og nú siga hini at tað var ikki kl 19:00 men kl 18:30, so nú má eg renna ….
Moyr men glað
Hetta er sum ikki einaferð rættiliga hektiskt, at vera á meistarastevnu. Okkurt er gloppið í dag, sum til dømis tá ið genturnar svumu verri í 50 frí í finaluni nú seinnapartin, enn í innleiðandi riðlunum í morgun. Men so øgiliga nógv annað er gingið gott, at vit kunnu ikki annað enn vera nøgd.


text:
Orð og lag: Andraé Crouch
Týtt: Zacharias Zachariassen
Upprunaheiti: Through it all
1. Fullu tár, og nívdi sorgin,
stakk meg ivin: Hvat í morgin?
– Hvíldi ráðaloysi tungt á mær,
Gud í øllum lívsins korum
kom við dýrum troystarorðum
og gav meiri styrki, størri royndin var.
Niðurlag: Gjøgnum alt, gjøgnum alt
eg lærdi at líta á Jesus,
eg lærdi at líta á Gud!
Gjøgnum alt, gjøgnum alt
eg lærdi at líta á hans orð!
2. Víða um og millum manna,
mitt í fjøld – eg havi sannað:
Einsamur og eina tó eg var!
Men í hesum myrku løtum
Gud, við sínum lyftum søtum,
trúgvur vísti, at hann var mær altíð nær!
3. Eg tær takki fyri royndir,
Gud, tí skattir finnast loyndir
sjálvt í sorg, tú sendir á mín veg!
Tí um tú ei trongdir sendi,
loysn í kreppum ei eg kendi,
og hvat tú, áh, Gud, kanst gera fyri meg!


text:
Fyri fyrstu ferð nakrantíð er peningur játtaður til ph.d.-verkætlan innan sosialpolitikk í Føroyum. Í tí sambandi verður nú søkt eftir umsøkjarum til ph.d.-lestur, har høvuðsdentur serliga skal vera lagdur á at granska árinini av teimum arbeiðsfremjandi tiltøkunum her á landi.
Verkætlanin er úrslit av einum samstarvi millum Almannaverkið, Fróðskaparsetrið og Roskilde Universitet.
Landsstýriskvinnurnar Eyðgunn Samuelsen og Rigmor Dam gleðast um, at hetta samstarvið er fingið í lag.
-Hetta er ein spennandi og ikki minst týðandi verkætlan, sum føroyska samfelagið kann fáa stóran ágóða av. Vónandi er hetta byrjanin til at fáa økt um granskingina innan sosiala økið í Føroyum og ikki minst áhugan fyri tí, siga tær báðar landsstýriskvinnurnar í felags fráboðan.
Freistin at søkja um at skriva ph.d.-verkætlan um sosialpolitikk í Føroyum er 5. januar 2018.
Les meira um phd-lesturin her


text:
Orð: Victor Danielsen
Lag: J.P.E. Hartmann
1. Hvør hevur boðnum trúð, Gud okkum sendi,
hvør hevur trúð, so Harrans arm hann kendi,
hvør søkti eftir Gudi, til hann fann?
Hvør hevur eygað frískt og opið oyrað,
so hann um heimsins Frelsara kann hoyra
og kenna hann?
2. Hann føddur varð, men ei við glans og heiður,
tað, høvd hans hvílir á, hann ikki eigur,
ei nakra dýrd og útsjónd hevði hann;
vit sóu hann, men ikki vit hann kendu,
við vreiði, hatur, spott sær verðin vendi
til henda mann.
3. Hann royndur var við sjúkum, sorg og pínum,
misfataður og vanvirdur av sínum,
hann ormum, ikki monnum líkur var;
ei hildu vit hann hava nakað virði,
mong hjørtu óttast máttu av tí byrði,
hann bar á sær.
4. Men sanniliga, várar sjúkur var tað,
hann bar á sær, og hetta hjarta særda
bar várar pínur, vára sorg og neyð!
Í blindleika vit hildu, hann var sligin,
sum fyri okkum var av Himli stigin
til krossins deyð.
5. Synd okkara, hon voldi, hann var særdur,
hann fyri sløg og spýtt var ikki spardur,
vár straff og vári misbrot raktu hann;
tí er nú fyri okkum ljós og friður,
við sárum sínum sálarbót og sigur
hann okkum vann.
6. Her kann hvør sál, sum orkar ei at liva,
í trúgv seg boyggja og so fáa skrivað
í Himlinum í lívsins bók sítt navn;
her skulu armir fangar frælsi vinna,
her skal hvør ein, ið kemur, opnan finna
Guds faðirfavn.


text:
- Tíðindi, mentan og ítróttur
- Vit eiga tær, øll
Tak niður
- Vit bæði eru so spent, sigur Mirjam, sum saman við manninum Victor, fara at sita í stóra salinum í mentanarhúsinum, Gigantium í Alborg, leygarkvøldið, tá ið døturnar Vanja, Laila og Barbara fara at syngja í danska Melodi Grandprixinum.
- Vit eri ikki bara spent, men eisini rørd um allan stuðulin, sum vit hava fingið, heldur Mirjam fram. Bæði vinir og kenningar hava sett seg í samband við tey bæði og sent teimum góðynski.
Systrarnar Vanja, Laila og Barbara hava sungið, síðan tær vóru smágentur. Tað var tann elsta, Vanja, ið byrjaði at syngja sum einans tvey ára gomul. Systurin, Laila, hevði ikki meira enn fingið mál, so fóru tær báðar at syngja saman á plátum, sum foreldrini løgdu tilrættis. Barbara er nógv yngri enn hinar, tað var seinni, at hon fór at syngja.
- Tað var, tá ið vit búðu í USA, at tær ordliga funnu saman at syngja, sigur Victor
- Tá funnu tær sín egna stíl, sum tær hava enn tann dagin í dag, heldur Victor fram.
Og væl riggar, tí systrarnar vórðu spurdar, um tær ikki høvdu hug at royna seg í danska Melodi Grandprixinum, og tær játtaðu at gera eina roynd. Dómsnevndini dámdi sangin, og leygarkvøldið skulu tær so royna seg í Gigantium í Alborg.
- Allar Føroyar eiga tær, og sjálvandi eru vit, foreldur, sera spent til leygarkvøldið, sigur Mirjam Carlsen at enda.
Carlsen systrarnar eru sjeyndi bólkurin á pallinum leygarkvøldið. Tær skulu syngja sangin "Standing up for Love", og Melodi Grandprixið verður sent beinleiðis í sjónvarpinum, leygarkvøldið, klokkan 19.00 til 21.00.
Lurta eftir samrøðuni við foreldrini, Victor og Mirjam.


text:
Tíðindi
7. august 2018
Á Skúlatrøð taka tey ímóti 60 og í Skúlanum á Argjahamri taka tey ímóti 47 børnum, sum byrja í fyrsta flokki; aðrir stórir skúlar eru beint í hølunum og taka ímóti nærum líka nógvum næmingum. Í 19 skúlum er talið á teimum, sum fara í fyrsta flokk, minni enn 10; í tveimum skúlum bara ein næmingur.
Í fjør og fyrraári fóru ávikavist 716 og 670 børn í 1. flokk. Talið á teimum, sum byrja í 1. flokki, hevur verið nøkulunda støðugt síðstu árini. Skúlaárið 2015/2016 byrjaðu 685 børn í 1. flokki, og árið fyri 715 næmingar.
Komandi skúlaár ganga 83 næmingar í serflokki; serflokkarnir eru 9 í tali, og tann størsti er í Skúlanum á Fløtum, har 30 næmingar ganga.
Talið á næmingum í teimum trimum frískúlunum er 151 og teimum 8 forskúlunum 173.
Í skúlaárinum, sum nú byrjar, ganga 6944 næmingar í fólkaskúlanum, samanborið við 6864 í fjør.
Myndin er av heimasíðuni hjá Skúlanum við Løgmannabreyt.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Búnaðarstovan boðar frá á heimasíðu síni, at hon nú fer undir at selja ullina, sum varð savnað inn í ullarmóttøkuni í summar.
Í fyrstu syftu verður talan um at selja ull í leysari vekt, tað vil siga í smáum mongdum heilt niður í 10 kg í einum sekki.
Búnaðarstovan skrivar, at ullin verður býtt ú tveir flokkar. Hetta eru 1. floks ull, skild í 6 ymiskar náttúrulitir, og 2. floks ull, sum er blandaðir litir.
Møguleiki er at keypa slíkar smærri nøgdir av ull fram til 26. oktober 2018. Eftir hetta verður restin av ullini boðin út í størri nøgdum.


text:
Peter Godfrey Foote (1924-2009)
Mikkjalsmessudag andaðist Peter Foote professari í heiminum í London 85 ára gamal. Hann var professari í “Scandinavian Studies” á teirri norðurlendsku deildini (Department of Scandinavian Studies) á University College London.
Peter Godfrey Foote var føddur í Swanage í landslutinum Dorset í Suðuronglandi í 1924. Hann las í Exeter, London og Oslo og tók BA-prógv í eingilskum í 1948 og MA-prógv í norrønari filologi í 1951. Frá 1950 hevði hann starv sum lærari og granskari í “Old Scandinavian” á universitetinum í London. Í 1963, tá ið Department of Scandinavian Studies gjørdist sjálvstøðug deild (eftir frammanundan at hava verið partur av English Department), bleiv Peter Foote fyrsti professarin á deildini, og hann røkti starvið sum fyristøðumaður, Director of Scandinavian Studies, til 1983, tá ið hann legði frá sær bara 59 ára gamal. Eftir tað var hann Emeritus Professor of Scandinavian Studies og knýttur at deildini. Úr einum føroyskum sjónarhorni er vert at nevna at deildin í London hevur lagt stóran dent á at geva rúm fyri føroyskum máli í undirvísing og gransking síni.
Granskingarøkið hjá Peter Foote var fram um alt tær gomlu norrønu bókmentirnar, sum hann hevur skrivað um í greinum og bókum. Millum mangt annað hevur hann havt serstakan áhuga fyri Føroyingasøgu og hevur í vísindaligum greinum latið virðismikið íkast til granskingina av hesum verki.
Peter Foote var fróðarmaður, og hartil ein rættur eingilskur gentlemaður, høgt virdur av øllum samstarvsfeløgum. Hann luttók trúliga á teimum sokallaðu Víkingaráðstevnunum, eitt nú teimum báðum sum hava verið í Føroyum, í 1965 og 2001.
Eivind Weyhe
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Nú stendur tað til løgtingið at gera av, um Skálafjarðartunnilin skal bjóðast út, sigur Bjarni Djurholm landsstýrismaður, nú Tryggingarfelagið Føroyar, Føroya Banki og Eik í felag heita á Vinnumálaráðið um at bjóða verkætlanina alment út.
Pf. Skálafjarðartunnilin, sum Kaupthing og LÍV eiga, hevur annars longu gjørt forkanningar og søkt um konsessión at gera tunnilin. Men TF Holding, Føroya Banki og Eik Banki óttast, at loyvið verður givið Skálafjarðartunlinum at byggja, eiga og reka tunnilin millum Streymoy og Eysturoy, uttan at onnur hava fingið møguleikan.
Í einum felags brævi til Vinnumálaráðið, sum Útvarpið hevur fingið innlit í, siga hesir fíggjarstovnar seg meta, at talan í hesum føri er um eina almenna verkætlan, og um ein tílík verkætlan verður latin privatum, eigur hon at verða boðin út alment. Bjarni Djurholm, landsstýrismaður, sigur seg enn ikki hava tikið støðu til enn, hvussu arbeiðið skal skipast.